amanoisuno/poetBack huggingface dataset:
和王倅見惠十篇  其七 曹勛 
伊昔晉室雄，風流藹於門。至今掇危科，儒行歸後昆。子舍江左來，應喜今尚存。
和王倅見惠十篇  其八 曹勛 
僕頃將明命，三往責楛矢。所期宣國威，寧復賦霞綺。須知處死時，與生亦相似。
和王倅見惠十篇  其九 曹勛 
嗟嗟困犯難，皎皎心莫改。而能畏四知，遂復瞻八綵。又起山林思，浩蕩渺江海。
和王倅見惠十篇  其一○ 曹勛 
潦倒固久矣，猶涉世網深。中經謗嫉人，屢欲魑魅尋。赫然天日照，敢改藜藿心。
和程右史見貽 曹勛 
平生仰東坡，蘇程契尤熟。兩家流慶深，雲外世高躅。於今鳳池貴，方判卞氏玉。何止試典刑，一想岷峩綠。
和程進道見貽 曹勛 
秋聲起木杪，便覺密葉稀。風至草木勁，水闊鴻雁知。壯懷感摇落，歎息囊中錐。功名未卓立，此心常坐馳。君家朱橋側，細俯秋水遲。氣近龍鳳闕，喧無笳鼓悲。蕭齋琴書靜，不知花影移。棣華好伯仲，騰起風雲時。心親詩禮學，日與富貴期。不忘黄塵苦，乃眷寒士饑。此理誠愫抱，豈復持詭隨。已獻仲舒策，孰謂李廣奇。文中有至樂，妙處含天機。一官勿言困，且喜願不違。我誠老賓客，合爪喜見之。關西相有在，行矣當無疑。
和李提舉山宮梅 曹勛 
客中乍喜暄風回，徐行東郭嘉惟梅。蕭蕭千竿繚秀色，粲粲萬玉明芳蕤。海山飛仙墮萼綠，珠璫縞袂令人疑。須臾四山下倒景，華姿照眼無纖疵。主人才氣世所知，意謂澹坐徒爾爲。杯槃錯落光陸離，與客揖此玉一圍。鏘然韻語壓鄒枚，清思徹骨歌無歸。它時尚容嗣此賞，冠巾亂插無迎隨。
和仲遠新池 曹勛 
公有靜中趣，鑿山俯清深。秋風夜雨過，飽聞泉石音。雲岫冷蒼翠，游萍紛浮沉。心賞殊不已，悠然付微吟。
和錢處和扇車 曹勛 
君家世德胄，富貴出謙受。泠然禦寇車，爲君駐戶牖。初訝鼓清薰，與客破宿酒。又疑建溪風，碾聲出兩肘。細視碧玉架，蓮梗轉雙手。遂令青田鶴，奮翼揮莫後。因知心匠妙，殆與造物友。人生土宇內，孰不涉煩垢。有物能渾成，既耦不以九。坐使塵沙劫，熱惱如拉朽。惟君韻高秀，人譽不容口。述作協穆如，亦莫祕關鈕。願君均此施，清凉被馳走。他時贊南風，爲佐虞舜壽。
和李次仲韻 曹勛 
先生柱史後，道價連城重。火龍燎金鼎，玉樓詎可凍。扁舟造交舊，已奏少微動。藹然義風暢，舉世士莫共。雪聲灑篷背，皓彩耿幽夢。相見忻把酒，清嘯塵落棟。願奉圯橋履，豈憚吏部甕。六鑿方有愧，一錐煩屢痛。益知仁者心，新詩得頻諷。
和丹客林公 曹勛 
自念老境今枯楊，徒順兒輩求藥方。頗聞大藥性炎燥，如燎于原其中藏。是非海裏石鼎煎，大藥何適求雲仙。但傳鍾呂有妙旨，著在詩曲成華編。誦之如射必中的，堅然不朽貫金石。內外悉云妙在丹，吐納何嘗及津液。此事知有行則差，種麻安得豆有芽。北轅適楚每自失，復似入海欲算沙。豈惟阮籍途窮哭，錄錄尚念太倉粟。水雲難訪我輩人，風期詎知晉江客。三百字與五千言，一指便到玄牝門。它年肯約移玉趾，焚香促膝爲細論。浩氣收還質無槁，有待斯言能却老。小築雲卧天台山，再挂此冠供汛掃。
小三郎試院高捷喜成四韻 曹勛 
吾姪千里駒，一噴綠沙外。韜鈐本書史，方畧挾經緯。小出附衆策，坐使勍敵潰。持弧褦襶子，雨汗亦良媿。
憶天台 曹勛 
懸車歸台山，乘田方自勤。豈謂羈紲舊，嚴召煩聖君。至止忽三歲，遇事無一欣。屢奏歸田書，遐心行白雲。
送趙添戎還漳州 曹勛 
北風號枯葉，漠漠天正寒。弛擔逆旅中，方稅游子鞍。吾甥遽相訪，別久心萬端。意定話親舊，或悲或可歡。乃將十年心，只作累刻殫。脩涂困塵土，客庖無盤餐。舉杯少延款，荷子襟抱寬。明朝復摻袂，老懷悽以酸。漳山無瘴烟，漳水無驚湍。侍親友于樂，勿倦爲戎官。願因南風期，時時寄平安。
春晴野步 曹勛 
春風摇天宇，散策喜徐步。樂與二三子，綠草池塘路。鳩鳴桑柘春，川闊牛羊暮。眷言益妍煖，更約窮逸趣。
聞北軍犯淮 曹勛 
落日慘客意，老懷增百憂。朔風動地吼，湖水吞天流。甲馬隘兩淮，殺氣橫九州。無德彼將滅，復讎我有休。羽檄交馳際，哀歌寄清愁。
大駕親征 曹勛 
驕虜敗盟至，飲馬淮之沱。烟塵犯江漢，腥膻連岷峩。王師因雷動，虎臣亦星羅。靈旗蕩醜類，鐵馬馳琱戈。三軍指故國，巨艦凌滄波。一戎遂大定，上天佑無頗。整刷舊俗苦，掃除夷法苛。奸謀尚濟詭，既戰猶連和。復圖稱職爾，眇哉浯溪磨。已悉將相力，敢獻大風歌。
將至嚴州丘平仲忽舟中見過 曹勛 
念子別我久，我心嘗忡忡。豈意蘭溪船，忽作瀟湘逢。一笑出意表，相對如夢中。子有親庭樂，我無塵事籠。願言雲水信，時寄菰蒲風。
次魯季欽安序堂韻 曹勛 
蒙溪有廣厦，先生居之安。雅得林泉樂，不與塵土干。隠隠揖遥碧，瀰瀰濯清川。高明意乃適，至游情所耽。世故蠟味薄，豈待寶所參。北窗接陶令，素月撫阮咸。終吉遂無咎，位置遵連山。邈哉巖壑老，公契如金蘭。揆此宅相奇，歡然談笑間。落落幽勝處，安得同游盤。媿我西北客，恨匪戶籍占。但當風月夕，遐想冰雪顔。
次李提舉過南園飲散賦詩韻 曹勛 
小山叢薄棲南郭，蘭若蔽虧如間錯。竹色低侵几案凉，海雲常壓波濤惡。遣愁五字了未有，取醉一樽良可托。折簡敢致先生游，俎豆陶匏殊寂寞。風流固自出元化，祥鳳本合巢阿閣。步武乃肯臨草草，塵光不間知落落。今年田疇極豐熟，早禾晚禾靡風雹。爲酒具黍共婆娑，應爲野人一笑作。
次蔡瞻明題南園 曹勛 
小亭倚山肋，東望渺雲海。松蘿翳窗戶，披拂大塊噫。細路窘步武，幽花植湫隘。鄰有長者轍，乃幸接符采。山爲獻秀潤，水亦舞澎湃。語真頓忘歸，談宗知有在。復拜五字句，新喜入四大。尚期一笑粲，天宇約晴快。
次韻程機宜感懷  其一 曹勛 
幾見秋風來，坐念歲月改。宮蕉泣白雨，孤愁越青海。
次韻程機宜感懷  其二 曹勛 
十年戈甲際，四海烟塵中。慘慘鼓角晚，萋萋禾黍風。
次韻程機宜感懷  其三 曹勛 
至交類萍梗，離合寧前知。相思梅花發，豈待中郎吹。
次韻程機宜感懷  其四 曹勛 
老驥千里志，元龍百尺樓。想同湖海心，逸氣橫清秋。
次韻程機宜感懷  其五 曹勛 
阿俊平生友，忘言金石志。永懷菡蓞晚，應想峨嵋翠。
次韻程機宜感懷  其六 曹勛 
北塞草色黄，吹作邊風駛。惟公發蹤謀，莫並橫經士。
次韻程機宜感懷  其七 曹勛 
浩蕩氣明絜，慷慨念廢興。何能一念息，空令衆愁增。
次韻程機宜感懷  其八 曹勛 
敵疆未尋盟，天王日嘗膽。邊聲入河嶽，孤臣增百感。
次南安務前水亭趙介叔韻 曹勛 
茲亭楚風烟，晴嵐獻斜疊。我來及秋杪，黄花舞紅葉。主人喜清論，曠覽意並愜。明年西郊春，會當來日涉。
松窗用杜句爲韻和以棋酒爲意十首  其一 曹勛 
相君有妙趣，一切不容且。紋楸誰與談，惟彼上人者。
松窗用杜句爲韻和以棋酒爲意十首  其二 曹勛 
燕坐靡天游，何必求雲將。泠然契至道，廐有真乘黄。
松窗用杜句爲韻和以棋酒爲意十首  其三 曹勛 
游戲三昧手，絕代無對棋。勝負俱可喜，是中聊作癡。
松窗用杜句爲韻和以棋酒爲意十首  其四 曹勛 
簾旌風不摇，博山雲自度。主人下東山，月色轉歸路。
松窗用杜句爲韻和以棋酒爲意十首  其五 曹勛 
小小試部勒，誠可銷長日。汀沙點鴉鷺，局带山雲濕。
松窗用杜句爲韻和以棋酒爲意十首  其六 曹勛 
相君有妙理，芳醪正所應。紅粧艷綺席，翠幕張華燈。
松窗用杜句爲韻和以棋酒爲意十首  其七 曹勛 
公富天人學，已收廊廟用。宿有雲水債，聊寄泉石供。
松窗用杜句爲韻和以棋酒爲意十首  其八 曹勛 
擣香復篩辣，兵厨瀉芳酒。天宇澄清瀾，山中寄聲否。
松窗用杜句爲韻和以棋酒爲意十首  其九 曹勛 
紅塵舊老我，青秧新插爲。寧幸田畯喜，何能屬車鴟。
松窗用杜句爲韻和以棋酒爲意十首  其一○ 曹勛 
誦公十妙語，便覺舒華年。意與境俱會，超凌心欲仙。
登逍遥閣 曹勛 
松杉閟琳宮，仙君朝帝所。神風故靜默，人間漫今古。地靈驅鳥雀，磬聲肅壇宇。倚檻夕陽間，雲山認歸路。
謝李伯時自臨安見過台州二首  其一 曹勛 
我生雅志泉石間，金閨通籍誠厚顔。真人下憫羈靮舊，琳館許辭鵷鷺班。
謝李伯時自臨安見過台州二首  其二 曹勛 
念公萬里回異俗，睠我南來忘趼足。它時短幅問死生，爲向荒寒訪雲屋。
與曹道士 曹勛  庐山
吾宗有佳士，導江秀賢支。妙處本清浄，浩氣蟠虹蜺。駕言還廬山，春臺方融怡。他時鳴雲璈，共採桐柏芝。
擬古 曹勛 
君有西州役，金爐斷夕香。虛窗伴幽獨，惟有明月光。帳深清露寒，繡冷雙鴛鴦。明發持似君，知妾心凄凉。
戲作 曹勛 
昨日暴熱加藴隆，今日寒色如窮冬。居然寒暑變春事，大鈞造化誰始終。我欲直前扣天闕，萬神森衛不可謁。上玄豈縱勾芒神，朝驅赫日夜沉月。吹香濕玉失長養，發陳璺啟若徒設。願天勿令移指麾，却收正令還春曦。暄風布暖活貧窶，免詠眉山禦臘衣。
效寒山體  其一 曹勛 
嗟我世間人，有山只暫聚。富貴空中花，遇合風裏絮。夜夜植業種，朝朝奔苦趣。佛有妙蓮花，讀取平等句。
效寒山體  其二 曹勛 
嗟我世間人，强有六親念。看子是惡少，目妬作美艷。分香且供佛，有財莫言儉。俯仰即異世，六尺那可占。
新秋自喜信筆 曹勛 
嫋嫋秋色來不慳，翩飜落葉鋪闌干。藏鶑杜燕圃中靜，蘆葉藕花波水寒。我生逢辰似陸賈，老去恨未歸長安。天公賜以八旬老，客况如寄僧家園。
中秋前一日邀賀子忱爲對月之款乃審放意山林扁舟東去引企不已偶得小詩 曹勛 
積陰掃秋風，吹作今夕月。山嶽四高寒，天地一澄澈。幽人渺何許，應喜清暉發。一樽不同樂，孤光共愁絕。
人倫僧求字 曹勛 
上人早出岷峩山，頗游五嶺崎嶇還。妙定休咎指諸掌，會心不出眉宇間。顧予從來多得喪，歸老林泉喜無量。它年見我巖壑中，應笑如如得非相。
過江州柴桑淵明故居 曹勛  庐山
匡廬游遍僧家園，南望柴桑墟里烟。但尋疃畦供指畫，不知市井今幾遷。五柳既無只衰草，三徑莫識皆平田。欲歸四顧但遐想，歸來高致猶凜然。
感齒髮之衰作詩自解 曹勛 
我生飽艱苦，初年心已衰。况今七十化，形憊聊支持。頭童漸不束，齒敗餘牆圍。髮落尚爾爾，齒豁良依依。魚蟹强剝啄，梨栗亦空施。豈惟意倦怠，咀齧徒攢眉。老妻諳其苦，飯顆必若糜。佐以推飯物，批抹煩刀揮。不知更十年，此身何可支。昔聞張蒼老，相國力乃疲。金盤厭羔膩，玉乳環蛾眉。至真瀹元精，芳潤充豐肌。閑出天下論，用爲漢室奇。我今何有哉，豐悴理所宜。不然舉此志，中有浩氣怡。外形以爲得，彼美當虛辭。
過淮值雨偶成呈王樞密 曹勛 
明日立秋秋色至，向晚雨隨大風起。飜盆如麻不足喻，倒海傾江差可擬。高林老木亞復折，簾幕頹垣紛若委。須臾霽色上南山，落日燒雲照淮水。
王樞密見和復用前韻 曹勛 
惟公带礪長淮比，聊爲蒼生拂衣起。一時冠劍滿漢殿，簡注非公欲誰擬。金鑾文采粲黼藻，玉扆平章看端委。敢將蠅影附驥涂，願薦盤盂奉明水。
老病 曹勛 
老態日益出，老病日見侵。疾多戒少飲，杯行常淺斟。孤坐每憚起，紓思不成吟。白日事有待，中夜誰知音。
懷歸自訟 曹勛 
讀書老不入，屢讀屢遺忘。遇事欲强記，轉首輙怊悵。以此趨事爲，豈但成嘲謗。人豈不自知，去矣殆天放。
治圃 曹勛 
腰斧治小圃，樸樕久不省。妬芽盡芟除，條達出秀整。臨津獲梅株，蓓玉作寒炯。三遶無所裁，留看橫斜影。
虛飄飄 曹勛 
虛飄飄，虛飄飄。禹門三級浪，仙子百花橋。雪霙輕作霰，簷溜凍成條。游絲千尺網春色，掣電一抹收遠霄。虛飄飄，虛飄飄，此時幻聚猶堅牢。
梅 曹勛 
吾家舍西多此梅，白玉花綴棠棣枝。冒寒糝糝已藴玉，自開及謝酒屢持。羈栖臨安三換歲，向來一醉知無期。君家此花富冰艷，舉觴折贈如雲披。欣然拱眎不暇揖，坐想故隠增依依。只今匏繫未歸去，俗鞅吏網相驅馳。就公看花仍摘實，信美我語如觀頤。祇應兩庵有歸夢，夢到花下奚復疑。
寄張達道 曹勛 
茅峰何山亦何好，瑶木琪華並三島。其間巖洞邃且深，隠居仙人得窮討。遠業已跨雪色馿，諸孫何能玉顔老。黑虎會有青鸞信，洞章同夢池塘草。關鍵真符付自爾，鴛鴦瓊壺每傾倒。頗聞雲篆經九試，自應太上傳三寶。他年芒屨謁凝神，洗心拱聽無上道。
送鄭猷歸福唐 曹勛 
君家有唐第一人，耕隠谷口同子真。臨安始終三十載，我亦掛冠君歸閩。重話向來倦游處，蒼顔禿鬢皆如銀。喜君南歸不可從，雁飛時寄天台春。
王正道再遇竹冠輒和來韻見鄙愫二首  其一 曹勛 
惟公秉操如仙官，一任酷暑兼祁寒。存心香火接造物，達誠果再逢竹冠。應言蓬萊有至樂，六十九洞無纖惡。松姿鶴態不復老，琪蘂瑶房未嘗落。上庵至真聞屢過，口付訣目相琢磨。公今得妙騰逸駕，我嗟老景飛輕梭。願投黄寧拯將溺有香，一瓣致禮敬誦生神歌。
王正道再遇竹冠輒和來韻見鄙愫二首  其二 曹勛 
先生有號復有官，不畏隆暑兼冬寒。歸來山中侶松檜，無愧太上翔雲冠。我比同庵有餘樂，雲山百好無一惡。喜君宏度如容波，媿我大匏真濩落。乃今漂流如無何，進退未果徒鎸磨。夢魂游揚欲舞蝶，歸意浩蕩遄飛梭。得歸沖嗇雖當侵伐後，一醉尚可同詠歸山歌。
與馬通判 曹勛 
皖山邃密常若春，中有仙士久隠淪。幅巾嘯傲喜接物，彷彿白鶴乘孤雲。朅來帝所暫戾止，亹亹清言償所喜。內慙已老不受教，猶幸一奉圯橋履。
題衛太尉巖集圖 曹勛 
衛公雅志安林泉，稟生似無塵土緣。英標孤映出羣鶴，姿儀密際三界仙。居臨山麓絕煥麗，楚楚松竹相後先。幽巖嵌空截綠玉，嘉木蔭映摇蒼烟。喜招社友共清集，中有一老談幽禪。其餘六逸咸自若，炷香瀹茗殊怡然。曹丘倚案獨閣筆，想見窘思人所憐。衆賓得接書史樂，浩氣高壓江湖天。只覺談話可上漢，不擬步武猶居廛。墨隠能畫巧爲此，一段美事端宜傳。好辭更賦風月上，勝韻直徹星辰邊。他時一笑忽相值，固應何止三千年。
謝彭大夫惠寒山詩三首  其一 曹勛 
老彭臨安來，惠我以寒山。盡是化導意，更無一句閒。頓驅迷悞心，盡置針石間。久久得受用，誰畏凋朱顔。
謝彭大夫惠寒山詩三首  其二 曹勛 
人生大塊內，徒以蟻旋磨。不有明眼人，何能知己過。直指識自性，老甑必破墮。身詩忽兼忘，嘉惠天來大。
謝彭大夫惠寒山詩三首  其三 曹勛 
平生爲物役，年紀積漸老。不省這箇意，老得越顛倒。自讀二詩來，迷雲掃空照。爲我謝彭翁，且喜無煩惱。
投連泉州顯學五十韻 曹勛 
某也多奇蹇，艱難已十年。素風惟汗簡，生計只韋編。先業雖殊軌，時流幸比肩。固窮心尚壯，鼓勇氣無前。念昔時方阨，居懷影自憐。廟堂蜂蠆毒，宮闕犬羊羶。胡騎南趨楚，天皇北狩燕。六龍塵黯淡，二聖淚潺湲。故國人何在，新君信未傳。自陳心膽大，肯避虎狼先。落日幽都路，西風易水壖。珥璫金不暗，睿札墨仍鮮。間道逃穹帳，開緘徹御筵。第知從聖化，寧復較騰騫。寵錫蒙天造，兵戎付路權。危言乖上相，邏職俾南泉。復記丹陽渡，初移御座船。孤城逃守令，衂陣擁戈鋋。法駕方登頓，生民豈保全。嬰城因率爾，拔劍意茫然。軍旅增提振，囷儲不棄捐。詔封霑錄用，師氣亦周旋。部領終如舊，奔馳信有緣。萱庭方舞綵，紼序忽終天。遽見炎凉變，悲隨節物遷。故園愁緒外，歸橐淚痕邊。朋舊仍稀闊，饑寒念接連。豈惟裘已敝，政坐履長穿。塵土千山道，風濤萬仞淵。輿臺俱偃蹇，鞍馬亦迍邅。茲幸提封肅，方依刺史賢。宣恩持閫寄，持橐下班聯。日煖黄龍北，風遲紫帽巔。五兵咸內戢，千雉即中堅。廡屋除餘壤，榕陰上故烟。既能防勇鬭，誰敢闕緡錢。黠吏俱冥迹，虛詞詎得專。禦流先治栰，發僞不輕蠲。燕寢鈴無響，虛庭草有芊。盡欣新政下，一洗宿疴痊。皂蓋聊均佚，神舟艤濟川。藩維隨振舉，風日遂清妍。只恐三台近，行看一札宣。第功宜玉带，歸照稱金蓮。徑入雲臺仗，宜陳述職篇。泉人心戀戀，閩部思綿綿。內顧茲緣病，趨承失備員。但能懷惠養，愧不預櫜鞬。恐後瞻依便，先伸梗槩虔。秉鈞今有待，拱手聽陶甄。
張右相生日二首  其一 曹勛 
玉律歌無射，金風下四蓂。三台丞相位，一德將臣星。弼亮時師表，文章世典刑。百神扶大手，遠業慶千齡。
張右相生日二首  其二 曹勛 
氣稟無爲秀，鍾靈付秉鈞。周南知盛德，江左在斯民。衮繡東山望，貂蟬綵服春。帝師殊壽祉，漢祚有元臣。
曾端伯自承移帥川口有懷風旨無便附信忽領教喜成小詩附便奉呈三首  其一 曹勛 
好在曾夫子，寧知晤語期。倚毗離楚日，鼓吹入夔時。赤甲薰風近，黄堂淑景遲。相望邈坤軸，空詠竹枝詞。
曾端伯自承移帥川口有懷風旨無便附信忽領教喜成小詩附便奉呈三首  其二 曹勛 
衣袽先九潤，此日上瞿塘。風月動官柳，旌旗開蜀疆。詩壇凌李杜，政績過龔黄。追詔知非晚，肯令生智囊。
曾端伯自承移帥川口有懷風旨無便附信忽領教喜成小詩附便奉呈三首  其三 曹勛 
某也庵居久，心形付自然。山林藏老退，松竹養風烟。遇物元非遠，尋真自一天。懷人會心處，熟誦見山篇。
和賀子忱喜雪 曹勛 
藴玉梅初艷，埋青麥自豐。漸冰留水研，時喜拂窗風。能賦懷王粲，開樽憶孔融。警寒方認鶴，掃逕屢嗔童。色動書帷白，寒侵蠟炬紅。剡溪方逸想，秀句墮春工。豈意疎慵外，猶存引領中。須君乘暖景，一笑得相同。
和泉伯幽思韻二首  其一 曹勛 
蕭蕭雲日靜，細細竹風侵。窗影方虛白，爐烟一沒沉。帝鄉憐久客，歸夢亦何心。洞戶褰珠網，應煩問藁砧。
和泉伯幽思韻二首  其二 曹勛 
每惜年華易，風燈與鑿光。心情成老大，世態只炎凉。冷入芭蕉雨，烟輕薜荔牆。故人愁更遠，夜夜渡清湘。
和子忱惠八月青梅 曹勛 
神仙聞水部，妙物與長生。鼎飪元滋味，山樊好弟兄。佳音當有象，短韻已馳兵。試咽甘酸處，行看雪裏英。
和錢處和野堂  其一 曹勛 
日浄嵐光上，山藏野意添。海潮來隠几，越岫巧當簾。絕俗宜招隠，論詩未屬厭。居雖朝市近，事事見安恬。
和錢處和野堂  其二 曹勛 
堂隠雲將隔，名高客已知。半巖施匠石，一室見操爲。鐘鼎功方著，山林興未遲。蘭臺風致在，更喜讀新詩。
和次子耜久雨韻三首  其一 曹勛 
綠漲東籬菊，桐凋古井欄。雨頻傷早穀，烟冷作新寒。有木皆生耳，何顔得渥丹。平章濟農事，清坐且團團。
和次子耜久雨韻三首  其二 曹勛 
眩瞀知陰久，茶甌不厭濃。第憂沉稼穡，寧問浸芙蓉。天闊翻盆雨，雲昏淡墨峯。長安鼎烹者，列坐正撞鐘。
和次子耜久雨韻三首  其三 曹勛 
連朝陰未斷，仰食慮尤深。簷溜無窮響，村燈幾處砧。吾兒詩有債，老我韻勞心。屏翳安能借，吹天掃積陰。
和曾守有作 曹勛 
問俗猶秋熱，移牀趁晚凉。笑談懷酒伴，節物念吾鄉。聞道銀槽熟，思傾玉指香。政須圖一醉，寧復較行觴。
和人見貽 曹勛 
某也多奇蹇，當年侍玉除。馳驅先輅馬，扈從達幽都。守己常安分，臨官歎自愚。旨甘方薄宦，一語冀逢途。
和王應夫見貽二首  其一 曹勛 
不見應夫久，永懷清晤同。名高湖海內，詩在笑談中。光泛崇蘭露，香傳碧桂風。只應家學著，更看廟堂功。
和王應夫見貽二首  其二 曹勛 
况味年來薄，書音寄亦稀。亂離多病後，人物故園非。潮揭當年會，朋儕幾旐歸。悲心那聽此，生理念依微。
和雙溪 曹勛 
常憶雙溪老，伽陀日益多。津梁今坐斷，風月奈君何。清梵山藏路，南薰歸滿柯。何時話暌闊，芒屨入雲蘿。
和曾谹父見寄二首  其一 曹勛 
活水從澆竹，閑書會引眠。玉溪何處所，璧月共清圓。詩到惟供錄，歡如不隔年。何當見風度，應向日華邊。
和曾谹父見寄二首  其二 曹勛 
小庵雲雨上，朝檻俯晴雷。客子得幽勝，道人時往來。閑情聊自喜，昔事只堪哀。沖嗇從茲老，何能敘玉臺。
和茅山張達道二首  其一 曹勛 
茅岫藏清隠，詩仙秀格春。道真淵有妙，素守峻能循。鶴舉秋聲遠，詩成句法新。遥知游詠樂，下筆更如神。
和茅山張達道二首  其二 曹勛 
好笑曹功顯，山林過幾春。世緣猶積壓，塵網復因循。踵息綿如在，顛毛雪更新。歲華行八十，泉石正馳神。
和國器喜以事業爲懷二首  其一 曹勛 
鄭氏傳家學，詩書不愧心。佩刀知素業，左序况同襟。但喜知難字，何能識至音。小軒多暇日，爲賦九州箴。
和國器喜以事業爲懷二首  其二 曹勛 
久無軒冕意，出處亦何心。世味思三沐，花風快一襟。喜君方礪志，顧我豈知音。醫手非吾事，深慚不可箴。
次韻呈南嘉 曹勛 
塞北初辭虜，泉南濫總戎。請纓懷壯節，橫槊媿家風。草木年華晚，關河鼓角雄。何當一笑粲，要賦馬羣空。
用李參政游延福寺韻上之 曹勛 
落日泉南郡，秋風嶺北城。台符均庶等，杖履喜幽行。與客情文重，持懷事物輕。致君皆典禮，躋俗向丕平。相業甌名在，辭華鉢韻成。豈惟才廣大，且復性澄泓。賤子欣承庇，微官得代耕。孤單常自畏，比數欲誰名。橐有書千卷，家無屋一楹。朝廷今再造，心跡漸雙清。山轉客容薄，天迷海色橫。心期奉圯履，鎔冶在高情。
和同官問耳疾六首  其一 曹勛 
行年七十化，聵景亦乘時。日近尤爲祟，雷轟尚弗知。顧多居士病，頼有寧馨兒。若得都無聽，唯哦見贈詩。
和同官問耳疾六首  其二 曹勛 
鐘鼓嗟無與，衰殘亦任時。歲華髭鬢上，心事水雲知。尚若泠然善，何能養就兒。數篇存雅道，三復愧新詩。
和同官問耳疾六首  其三 曹勛 
牛鬭當年事，何當復此時。謷乎雖有象，默爾類無知。不作多聞士，難尤造物兒。儻能三耳出，更誦五言詩。
和同官問耳疾六首  其四 曹勛 
慍心雖悄悄，藥物亦時時。半耳念非病，全身聵始知。三湘懷楚些，一櫂憶吳兒。會見相陪處，應多古錦詩。
和同官問耳疾六首  其五 曹勛 
袁宏方詠史，江總得隨時。歸興連天去，文盟落筆知。雨多移蟻垤，花過靜蜂兒。頼有西齋友，薰風正入詩。
和同官問耳疾六首  其六 曹勛 
中原困戎馬，久欲謁明時。文軌雖非昔，英雄似未知。寰中無好漢，帳下得豬兒。慨念燕然勒，終還吉甫詩。
久雨三首  其一 曹勛 
五月正陽月，何嘗與雨期。浹旬簷溜注，冞夕水聲馳。古屋床床漏，苔牆堵堵隳。子桑誰復餉，勾漏政須醫。
久雨三首  其二 曹勛 
蝕餘仍苦雨，猶爾晦陽暉。浩浩陂三尺，家家水半扉。汩陳非佛意，昏墊蓋天機。祈懇須冥造，當仁要達微。
久雨三首  其三 曹勛 
一旬連夜雨，人物困泥中。竹樹侵書暗，橫流趁路通。竈烟薪更濕，簷溜耳難聰。潤逼衣襟重，何時日照東。
贈胡珵隠君 曹勛 
星聚西豪里，人誰識少微。忘懷卷外少，此道眼中稀。筆墨騰瀛禁，圖書動衮衣。趨風忻並世，一語欲清非。
贈張鍊師二首  其一 曹勛 
昔仰蘇仙跡，今瞻弄玉身。岳靈朝捧劍，飆馭夜朝真。笙鶴聲常近，烟霞到處新。願言承道蔭，秘語慰斯民。
贈張鍊師二首  其二 曹勛 
護幄通明殿，仙階貴可知。塵凡聊混跡，功行欲康時。明月丹崖路，秋風白玉墀。行聞普濟足，飛步萬真期。
題小石接待庵 曹勛 
老大思閒適，山林喜晦藏。一廛雖異縣，三徑得崇岡。地僻烟雲潤，年豐黍稷香。心期得多矣，襟袖更新凉。
題今是齋 曹勛 
偉矣高情著，齋名世亦稀。但能塵事遠，便覺昔年非。琴靜凝香碧，神清衆妙歸。諸緣只心法，鷗鳥亦忘機。
敬題箕潁集後二首  其一 曹勛 
昔侍先君日，多令誦近詩。尚知塗抹處，猶記唱酬時。竟負經邦志，終爲造物疑。篇篇親訓釋，字字念恩慈。
敬題箕潁集後二首  其二 曹勛 
太史推經學，先君得最深。文章八面敵，辛苦一生心。禁掖傳新句，公卿錄苦吟。遺留示有子，捧卷淚盈襟。
寄溧水宰李仲鎮 曹勛 
不見李君久，水雲魚雁沉。調官聊製錦，得句賸關心。每訪民情悅，相望春事深。故鄉與賢者，北首重登臨。
小三姪遠持兄嫂之命見訪于荒寒寂寞中將歸二詩爲別  其一 曹勛 
投老台山麓，松篁築靚幽。行年今七十，撫事幾春秋。但喜親情話，難忘爲小留。山川煩跋履，事事見操修。
小三姪遠持兄嫂之命見訪于荒寒寂寞中將歸二詩爲別  其二 曹勛  长江
不見小阮久，相看情甚溫。肯來成宅相，端可大吾門。暖日長江路，梅花細雨村。真成好兄弟，言謝却忘言。
示諸子 曹勛 
霜入晴雲暖，冰生掠岸沙。卑枝閑剪橘，幽徑試尋花。客路人情薄，鄉關去路賒。只應託諸子，莫倦問桑麻。
獨步南園寄子忱 曹勛 
野老悲春事，相如復倦游。肯來傾濁酒，同與散清愁。遠岸重重柳，晴江處處舟。飛紅殘照晚，閑倚水邊樓。
聞逆虜近淮 曹勛 
壬午收亨運，餘屯未肯休。風烟淮水近，天地老身愁。虜意驕如昨，江干景易秋。得閑如自若，心在一扁舟。
方檢詳出歙研求詩 曹勛 
黟歙與端璞，爭雄稱權奇。馬肝乃正色，龍尾終視儀。霜毫瀹紫玉，松烟生華滋。都付文學老，看誦浯溪時。
淮上幕府 曹勛 
上將宣威重，長淮朔吹來。兵戎已超距，鼓角有餘哀。日薄雲多暝，天寒火易灰。詩成且排悶，興在倒金罍。
聞有衣冠附僞命者 曹勛 
義分元無守，跳梁遂不臣。美新應有賦，思漢定何人。晚景嗟逢此，孤忠尚欲伸。君王在靈武，日竚靖風塵。
問訊子忱游天台 曹勛 
落落賀吏部，蕭蕭湖海姿。好山應自適，短棹得回遲。花發庭中檻，香傳舍外籬。相思梅已謝，無處問歸期。
喜張叔潛登第 曹勛 
潜也忠良士，騫騰喜縱觀。主文收俊彥，學校益尊安。臺閣名聞久，交游意始寬。佐時行拭目，正論聳朝端。
到廬阜謁清虛 曹勛 
足趼踰千里，仙山豈易逢。欲將遮日手，款扣撥雲峯。奎壁垂無極，星辰拱幾重。師心微太漠，不礙白雲封。
游廬山道中作 曹勛  庐山
早踏丹楓路，西風禾豆乾。鳴榔秋水闊，擊漂曉溪寒。短褐宜扶杖，長涂懶據鞍。却思冬後景，黄菊壓欄干。
游廬山涂中雜詩三首  其一 曹勛  庐山
天台久宴坐，廬阜得遊遨。殊慰水雲念，敢辭塵土勞。冬溫寒色少，江靜水痕高。歸趁新年近，同斟玉色醪。
游廬山涂中雜詩三首  其二 曹勛  庐山
去去忘回遠，行行迫臘天。江寒侵老淚，霜冷逼宵眠。客路雖經至，歸涂尚過千。家山在台嶽，南望幾悠然。
游廬山涂中雜詩三首  其三 曹勛  庐山 长江
稅駕南昌郡，城頭喜少留。兒時誦閑賦，老境作佳游。傑閣收英槩，長江倚暮愁。何人識老子，清月上貂裘。
苕溪道中 曹勛 
秋日苕溪路，輕舟棹晚霞。夢魂猶畏客，行李乍離家。細細來凉吹，娟娟有晚花。平生雲水興，老境似難誇。
過小圃 曹勛 
小隠州城北，先謀儋石儲。幾椽將弊屋，數策未看書。碧色新松徑，泉聲舊石渠。欣然終日過，真是愛吾廬。
上塘值清明八首  其一 曹勛 
客路逢寒食，划船閙水干。嬌雲易得雨，暴冷不成寒。白水連天去，繁桃觸目看。朝來有家信，稚子報平安。
上塘值清明八首  其二 曹勛 
客路逢寒食，清明未到家。起居須藥餌，飲食任魚蝦。水浄垂垂柳，風遲艷艷花。興來隨處樂，不復問年華。
上塘值清明八首  其三 曹勛 
客路逢寒食，猶尋禦臘衣。羣芳須暖景，曨日尚寒暉。餘力求閑早，勞生昨夢非。薺花渾似雪，蝴蝶夢中歸。
上塘值清明八首  其四 曹勛 
客路逢寒食，光陰亦可驚。如何介子節，再過闔廬城。列岫遥逾碧，羣芳晚更明。飯餘風力壯，掀舞小舟輕。
上塘值清明八首  其五 曹勛 
客路逢寒食，山光觸處新。取魚多樣網，艤岸幾州人。默爾非無住，超然得任真。今年卦氣盡，四顧欲何親。
上塘值清明八首  其六 曹勛 
客路逢寒食，浙西春事稀。日華藏暖景，天氣未單衣。歌棹喧椎鼓，桃花巧映扉。空收麰麥粉，藥病豈心違。
上塘值清明八首  其七 曹勛 
客路逢寒食，禾秧出已齊。清溪三汊淺，白鷺一行低。禊飲心何在，茅峰路恐迷。隨時隨有樂，何處不幽棲。
上塘值清明八首  其八 曹勛 
客路逢寒食，欣同不繫舟。閑中聊適性，要地固抽頭。不作揚州夢，何能賈客留。壯懷今斷斷，世事任悠悠。
涂中寒食 曹勛 
上巳當羈旅，飄然浙水東。好花閑照水，宿雨冷連空。靈武兵方振，燕然信未通。無人訪老子，有淚濕春紅。
南園夜宿有懷 曹勛 
老病杜門久，佳時誰與過。親朋懷我少，風月向人多。梅景橫清夜，江聲動白波。不如潮早晚，牆外聽漁歌。
臨安久雨 曹勛 
初夏連朝雨，土人云入梅。但聞簷溜密，不見曉光開。衣潤疑霑汗，階空任長苔。地車無住著，只擬上層臺。
謝岸老惠顯明新芽 曹勛 
幽壑乘春摘，芳芽辱見分。鶑花妨老眼，香味喜新聞。細石飛輕雪，圓甌泛亂雲。雖無七碗量，清興重欣欣。
食虀有作 曹勛 
點化八珍爽，須煩一品虀。村寒求甕下，麵法記山西。宮徵難忘味，膏粱勿遽迷。終然調鼎手，深旨出扶犁。
得致仕喜成 曹勛 
久甚嗟形役，今方得自怡。所欣官已了，得與靜相期。風月閑如舊，心情喜可知。山中雞黍友，賀幅已先持。
憶梅 曹勛 
江雲暗江路，曾向玉川家。冷入參差玉，香隨的皪花。照溪回夜色，冒雪冠春華。猶記西窗伴，寒枝片月斜。
暑後喜雨 曹勛 
雨因祈禱得，連日作廉纖。候變凉飆肅，人皆和氣添。秋暘猶執熱，竹色故侵簷。但喜穹崇德，難從甲乙占。
招賈祕書 曹勛 
不見賈夫子，病懷何得陳。呻吟一春了，物色九秋新。閑花翳欄檻，秀氣浮衣巾。笑言約中澣，雞黍供蕭晨。
和張才甫野望軒 曹勛 
聞闢新軒檻，高明豈鞠窮。八荒供望眼，萬事付冥鴻。聊味青龍鈔，行趨白虎通。大千兼內外，拈出便無同。
寄吳思道 曹勛 
別去書音短，愁來客路長。飛魂常故國，舉目念殊鄉。未暇論奇字，何堪別最良。秋風入邊草，意苦不相忘。
簡沖嗇庵中故人 曹勛 
寄跡臨安久，思歸夕夢頻。愁多難强醉，病苦故禁人。夜短無清夢，年高歎幻身。山中有道伴，雲壑擅餘春。
恭進德壽芝草 曹勛 
椒掖沖襟奉玉宸，靈芝莖葉出氤氳。如頒月令欣欣政，先學巫山藹藹雲。璀璨吐奇康壽棟，輪囷絕異漢唐聞。只應一葉三千歲，萬億斯年贊大君。
會慶聖節 曹勛 
帝出乘時叶小春，中興復古付曾孫。奉親聖德躬仁孝，御極天章廓晏溫。書軌自應歸正統，蠻夷先已侍脩門。凌虛志遠吞寰宇，億載端臨四海尊。
癸巳聖節二首  其一 曹勛 
堪輿亨會接洪基，鬰鬰葱葱動紫微。理契弈秋專國手，德兼周武一戎衣。恩言下浹皆中道，帝意終潜復九圍。升濟羣生歸大業，同心億萬仰天威。
癸巳聖節二首  其二 曹勛 
曉雲紺瓦不飛霜，瑞靄融春十月陽。電繞璇樞開上瑞，虹流華渚叶珍祥。威騰紫塞天驕外，日拱蒼龍闕角傍。今歲泰壇伸謁款，是宜萬壽詠無疆。
恭奉聖訓賦凌虛 曹勛 
新規傑閣倚蒼巒，地拱天成十二欄。但覺星辰來廣漠，不知步武切高寒。春風先到黄金闕，皓月常臨白玉槃。曾侍威顔香案末，邃瞻旒扆瑞雲端。
宣召看紅木犀賜宴索詩并謝恩 曹勛 
九霞深借曉光披，粟粟輕紅蔭碧枝。不逐秋香勻菊艷，要烘花色並彤墀。凉雲收雨頒慈惠，寶幄中天拜宴私。折得一枝恩所賜，喜如初挂綠衣時。
恭睹上聖親臨江淮耀武伊洛謹成詩一章仰贊聖化 曹勛 
曉傳清警出龍樓，八駿騰驤下斗牛。鐵騎屯雲朝障殿，羽林扈蹕拱凝旒。暫迂玉趾臨三楚，便覺榮光煥九州。恢復故疆知默定，已看森索墜旄頭。
恭題觀堂 曹勛 
松篁深靚隠新宮，十六清真位位同。笙鶴似臨三境上，珮環應下五雲中。烟霞頓隔塵寰路，道德追還太古風。固已羣仙資聖壽，嵩呼益願祝堯聰。
初到闕下 曹勛 
墨敕雙馳侍帝傍，何堪窘步入明光。退風久作翻風翼，倦客何能久客梁。野寺殘僧思緩步，斷橋流水憶寒香。何時裋褐携筇去，數里松聲細麥岡。
故舊見辟幕府 曹勛 
生逢艱苦念無前，扈聖猶悲易水壖。知效一官常自愧，死須五鼎遂身先。頗收姓字朝廷上，寧復功名日月邊。軍旅固非平日事，願將餘力從櫜鞬。
持節和王樞密三首  其一 曹勛 
長淮矯首得遐觀，猶記當年獲奉鑾。萬馬飲淮貔虎肅，六師扈蹕水雲寒。欣瞻幕府蓮依水，慨念神州李下冠。狼望已銷歸廟畧，更持韻語訪任安。
持節和王樞密三首  其二 曹勛 
稍陪酬唱與榮觀，聲並琳琅和八鑾。可但文華迎日麗，自然符采照人寒。笑談殊喜親犀麈，接侍終慚戴鶡冠。公等雍容瑚璉器，騫騰行見近長安。
持節和王樞密三首  其三 曹勛 
右府登車竦聽觀，皎如玉韻叶和鑾。清薰已解南風慍，和氣先舒易水寒。行李喜陪金虎節，移文應閟竹皮冠。願看歸去爲霖雨，天下蒼生在謝安。
持節過界 曹勛 
泗濱悵望草連雲，眼暗凄塵祇斷魂。香火固難尋寶塔，雲烟時復見沙墩。五更悲壯眠難熟，一片荒寒曉更昏。往事興懷今二紀，道傍父老豈兒孫。
持節過京 曹勛 
與客西游歷汴都，荒寒不復見吾廬。只今黯黯塵埃起，當日葱葱氣象無。雖覺人情猶向化，不知天意竟何如。遥思閶闔西邊路，一夕飛魂繞故居。
聞江上捷音 曹勛 
黠虜窺邊久未恭，天王清蹕殄元凶。軍威早已聞三捷，喜色遥知動六龍。師旅夙嚴新號令，版圖行復舊提封。中興大業書歌詠，願刻浯溪頌九重。
被旨軍前講和得回 曹勛 
仗節親宣詔語還，敢期幼稚得重看。鐵衣冷桂龍鱗靜，寶劍高藏玉彘寒。兵甲從今挽河水，兒孫力與復儒冠。清閑放意山林下，老援何能更據鞍。
呈時宰二首  其一 曹勛  泰山
黔黎誰識迓衡功，赤白囊閑寢燧烽。史不絕書稱上瑞，地無遺利足三農。已聞奠玉祠真室，未見泥金款岱宗。七十二君梁父禪，何時展采更東封。
呈時宰二首  其二 曹勛 
不毛山海盡梯航，德洽重熙聖祚昌。萬國鼎新周禮樂，千官星拱舜衣裳。惠霑圜土恩波闊，德及昆蟲化日長。天地至和昭感格，比聞甘露降番陽。
政府生日四首  其一 曹勛 
文經武緯致尊榮，功德崇高不可名。草檄預聞全國勢，按圖行見復都城。衮衣三總郊丘禮，黛耜初親帝藉耕。過眼蓬萊幾清淺，凝神治道自長生。
政府生日四首  其二 曹勛 
上公翊戴肅朝紳，衮繡趨庭下帝宸。一德格天瞻相業，密雲不雨協郊禋。初筵寵錫清都奏，和氣融隨明日春。成算自應同壽算，兩河黎庶待陶鈞。
政府生日四首  其三 曹勛 
鉅德元功鳳應韶，屏風隔坐翊昌朝。星辰循軌三階正，鐘鼓重新一氣調。活國工夫歸斷斷，鍊形真一已飄飄。芒鞋門下塵埃客，拔宅惟看上紫霄。
政府生日四首  其四 曹勛 
歲躔回次拱台星，麟閣儀刑首萬英。鍾阜堂堂分秀潤，淮波衮衮湛清明。鋪張治具調元化，整頓皇綱撫有生。鶴馭它時赤松伴，丹砂九轉待功成。
殿帥生日 曹勛 
薰風拂拂下槐庭，師帥膺時奠四溟。代北家聲今嗣業，淮南草木亦知名。陣前鐵馬三軍勇，肘後金丹九轉成。立國宗臣宜壽考，陰功篆玉定長生。
林詔使生日 曹勛 
杪冬慶閥綺雲浮，挺育文英氣奪秋。烏府暫煩安遠俗，龍驤方倚破姦謀。三吳遂奠時巡馭，四海咸瞻入告猷。何止陰功鍾五福，巖廊已識濟川舟。
何季崇生日 曹勛 
慶閥當年侍從臣，傳家今見石麒麟。瑶觴初過菖蒲節，碧海聊觀荔子春。超逸絕塵髯政事，暑天湯餠魏簪紳。祝公千百松筠壽，常對團團月色新。
題吳郡王家雙竹 曹勛 
環碧亭前碧玉枝，森森連璧揖多姿。節涵宿雨蒼龍並，梢舞晴雲翠鳳差。架雪凌霜俱有志，懷仁抱義本同時。戚垣密協如苞瑞，盛事應先黼扆知。
題錢參政東巖 曹勛 
龍顧初聞闢縱觀，盡收清勝閟高寒。四圍列岫飛雲靜，十里平湖碧照寬。麈尾有言皆灌頂，塵中無路不驚湍。東巖端作東山望，行爲蒼生起謝安。
題王懋功秀才秀野堂 曹勛 
卜築清幽遠市塵，一川窈窕靜松筠。下臨城郭千門曉，中有軒窗五畝春。游藝本圖佳客語，好賢不覺主人貧。我來登覽秋風晚，喜揖清言月色新。
題謝太尉養素堂 曹勛 
東山雅望意雍容，養素璇題振道風。賸貯琴書供嘯詠，更新窗戶不青紅。數峯吳越登臨外，千里江山指顧中。玉碾碧天冷無際，中秋莫放酒杯空。
賦郭步帥歸耕堂 曹勛 
漢水無波楚岫青，歸來風月久經營。要親稼穡資三徑，已試韜鈐息五兵。賣劍買牛聊適意，揚鞭敲𩍐暫忘情。祇應未穩耘耔樂，褒詔行需父子榮。
題迎暉堂 曹勛 
爽塏幽居抵萬金，東西領畧水雲深。江山入坐清無暑，文史銷閒靜有琴。何處菱歌烟艇雨，最宜秋月海潮音。主人占得林泉樂，本有江湖一片心。
題人舫齋 曹勛 
君家作屋擬虛舟，想見低窗事事幽。竹幹巧同檣影直，簾波寒並水光浮。五湖烟月應無意，四海風塵計少留。挂旆天山端有待，要憑巨楫濟橫流。
題客舍 曹勛 
路邊小舍靜無泥，風入松杉綠滿枝。溪抱回隄山抱屋，舟藏曲港竹藏籬。主人野性留應懶，倦客閑情去輙遲。內訟塵埃猶僕僕，厚顔如奉北山移。
寄題祝祕校航齋 曹勛 
密密簾垂映柁樓，濟川聊此艤虛舟。羣經列坐供游息，巨浪掀天得罷休。猿鶴依棲知有地，兒童遺墜且無憂。業成一棹黄金闕，穩上鼇頭拜冕旒。
賦陳嘉謨東西軒二首  其一 曹勛 
田田東作襯柴關，濕碧吹青一望間。已許傾心常向日，尚容高卧且懷山。光風春動方崇蕙，沆瀣宵零可駐顔。要是耕耘在毛墨，圖書佳客樂餘閒。
賦陳嘉謨東西軒二首  其二 曹勛 
西成高鑿一軒通，荷蓋吹凉入坐中。新月不妨回夜色，有秋何止閲年豐。直須落日紅無際，剩看羣山翠掃空。更約他年身退後，披襟來此揖凉風。
詠雙竹 曹勛 
千巖萬壑碧嶙峋，密有雙成瑞此君。破籜猗猗聯綠玉，並梢裊裊舞清薰。巧穿怪石嵌空地，色映虛亭窈窕雲。比節合心皆美事，孤高殊喜不同羣。
賦友人竹軒 曹勛 
軒外蕭騷靜碧雲，有來君子助通津。烟幢羽蓋誠銷暑，玉軸牙籤不受塵。解籜竹林宜瑣碎，漙梢風露獻清新。茶瓜雅納開懷客，俱喜高材似主人。
友人所居竹岡以關名之 曹勛 
曉驅羸馬踏塵埃，喜見前關亦快哉。幾啟雙扉迎曉日，未妨斜月掩蒼苔。聲摇沙塞可無此，翠鎖城埤寒未開。趁得雞鳴也須度，棄繻不是俗人來。
贈許察院 曹勛 
海內知名第一流，詩從偉度破優柔。知公少駐摶風翼，念我都如露地牛。解臘天容先布暖，得春梅意小遲留。紅穿碧甲聊隨俗，不奈心驚雁過樓。
贈李嚴州 曹勛 
謫仙風骨今何如，自我不見三年餘。雙眸如電尚可想，兩鬢欲雪今安無。干戈塞路軍麾滿，骨肉避地星散居。未知草堂可歸否，有使可寄平安書。
贈聞人子進 曹勛 
丹地清江若有期，卜居仍俯小漣漪。頗憐松竹無多地，祇頓琴書已近籬。久雨不妨田要潤，暫凉真與病相宜。何當去此炎歊酷，日待風高脫葉時。
贈靈隠老 曹勛 
一笑相逢語上方，水雲旂跡覺清凉。未論方丈葛藤話，且喜齋厨蔬笋香。閑拄瘦筇隨意立，却愁款段入城忙。宿山更作他時約，枕簟茶瓜冷不妨。
潮州贈劉大夫 曹勛 
山繞蒙庵十里陰，兩翁逸駕每駸駸。人隨衡雁野雲薄，夢繞鱷溪秋水深。別後詩章清有思，向來游處賸關心。何妨一笑雲蘿上，小約湖邊特特尋。
贈李次仲致政 曹勛 
縠水柯山隔幾年，又來輦轂拜雲天。東西南北任造化，甲乙丙丁皆宿緣。老境精神惟坐卧，故居松竹想清妍。豈如溪上木中子，日飲溪光今地仙。
接待贈相送諸公 曹勛 
曉隨幽徑踏行雲，拄頰南山眼界新。馬上客塵良自笑，山中梅意欲驚春。清愁有底能隨酒，世道何方可問津。頼有諸公同一笑，得舒軟語話情親。
黄侍郎宮祠贈行 曹勛 
無雙佳譽久騰芳，暫解繁機下帝旁。舉世不能容直道，清時聊欲款江鄉。脩涂按轡三秋雨，別殿陪祠一炷香。顧我辱知門下久，語離清淚灑滄浪。
與曾侍郎 曹勛 
里巷風和遞曉騶，高軒見顧識英猷。揮犀唾玉聞鄉語，對酒看花話舊游。殊喜故家青玉案，方承大問翠雲裘。願持相業天鈞上，箕潁重爲第一流。
與李先生學士 曹勛 
先生聲徹大明宮，顧肯馳驅與俗同。但得琴書娛白日，何須鞭帽犯朝風。未容倦客尋源去，應謂斯人底死窮。它日雲林陪杖屨，款承願輩囁嚅翁。
送趙安定弭節三衢 曹勛 
茅土真封輔帝畿，天潢近派冠彤墀。當機久契拈花笑，示病何勞闔國追。北闕暫違文石陛，西風正是菊花時。瘦筇短褐他年去，洗雨濛烟訪習池。
送王制置帥成都 曹勛 
從來吳蜀勢相親，制閫今勤侍帝臣。可但覆甌稱直道，暫煩分陝濟斯民。劍關日下山河重，井絡天開號令新。聖主遂寬西顧念，遨頭正及錦江春。
送子威兄歸邵武 曹勛 
閩浙相望一寸心，鴒原落寞歎孤音。五年情話空相憶，千里閑門肯見尋。只擬連牀常對語，豈堪垂老更分襟。它時果許鄰幽築，莫倦天台塵土深。
送鄭吏部出使二首  其一 曹勛 
聖主東南眷念勞，繡衣行部輟名曹。喜尋物外人多竺，應遇山中相有陶。丹筆不摇吟筆健，頹風頓革古風高。如何大展安邦手，勿使鯨鯢弄海濤。
送鄭吏部出使二首  其二 曹勛 
生靈塗炭帝興憐，攬轡公應願著鞭。禹貢山川仍舊貫，漢時戶口失殘編。交征夷夏疑非古，積弊公私不記年。且乞韓州風信好，二君歸計託樓船。
送謝景思從辟督府二首  其一 曹勛 
乘傳逆知懷抱開，壁門春晚靜塵埃。萱明子舍雖云樂，檄愈頭風得屢催。橫槊便知威黠虜，指蹤端復頼長才。維持江左風流在，富貴行看正鼎來。
送謝景思從辟督府二首  其二 曹勛 
艱壘師行遂坦夷，中興仍待老文辭。上公固已虛油幕，碩畫旋看贊鼎司。氣隔龍荒朝隴蜀，令嚴虎旅肅旌麾。風聲鶴唳天威振，會見棋餘折屐時。
送子芬年家之官越上 曹勛 
清潤丰姿玉不瑕，篇章典重見詞華。韜鈐小試諸侯幕，事業共稱丞相家。蓬閣晝長宜笑詠，山陰春早已鶑花。鳳池自是風流在，行見金門帽带斜。
送人倅潮陽 曹勛 
情文俱至接交親，折節如君未有鄰。垂棒不妨希孟德，榮親當復比安仁。碧雲斜日羊山路，黄葉西風鱷水濱。嗟我殊鄉遠良友，尚堪病眼看征輪。
送丁致遠司理 曹勛 
苕溪霅水接雲沙，秀氣全鍾化鶴家。三語固知油幕近，八吟不覺石渠賒。庭親戲綵心應悅，路近乘槎梅已花。一意相期升館殿，三年倚玉愧蒹葭。
送表弟丘彥澤失官之潮 曹勛 
此身江海一浮漚，遇坎乘流莫預謀。萊子奉親真是樂，塞翁失馬定無憂。關山照眼長安近，裘褐生香鱷水秋。隠忍功名丈夫事，行知富貴自相求。
送楊子寬還臨安寄錢處和 曹勛 
送客天台不上船，東風款段喜揚鞭。山容閣雪曉猶冷，花色烘雲春正妍。壠上麥芒猶綠嫩，枝間梅子漸青圓。有懷閣老應詩罷，盡捲珠簾按管絃。
送懷英訪廬山 曹勛  庐山
台嶽相逢麋鹿墟，識公風骨秀而癯。山林訪道誠多切，雲水期真進所如。爐鼎丹砂知煉己，關河霜霰不妨渠。它時應有衡陽雁，莫忘南來一紙書。
送張沖舉先生還山 曹勛 
道人丰骨出埃塵，玉頰雙紅爛熳春。金液密傳張果老，黄庭曾授赤明民。秋來行李林泉好，雨後雲山意氣新。顧我年華已垂盡，餘齡薪水願相親。
送王道錄桐柏住庵二首  其一 曹勛 
早覺人間萬事非，便尋幽遠凈征衣。每嗟老境難辭老，政使歸時未得歸。物外無思皆妙道，塵中有患更危機。羨君行李翩然去，瓊闕從茲兩子微。
送王道錄桐柏住庵二首  其二 曹勛 
見說當年夢甚真，公今高步挹清塵。經傳桐柏兼三洞，名在明廷接萬神。馬過越山資浩氣，花飛剡水正殘春。白雲二友皆仙士，晤語多應一笑頻。
送張才甫知池陽 曹勛 
頻向長亭折柳枝，客中送客動愁思。未論蓮社重分袂，第喜牙璋再把麾。旁塞兵民須舊德，長淮風月待新詩。行看紫詔求耆宿，正是霜天清曉時。
送人游福唐 曹勛 
蘿月溪雲各未闌，它時薪水肯相安。家依梵剎鐘磬靜，路近台山松桂寒。橫槊勝流公遠詣，觀瀾逸興我難看。歸時一棹宜須早，趁取薰風荔子丹。
送別曹封叔 曹勛 
華宗丰度藹長雲，一笑相逢契懶真。豈但金蘭如舊分，固應俞扁是前身。久爲輦轂緇塵客，欲趁龍園茗碗春。顧我華顛今放跡，水邊林下願相親。
久別黄虛中忽會又別二詩道意  其一 曹勛 
汪汪陂量有家聲，文擅區中世典刑。別去十年頭已白，相逢一日眼猶青。君裁短後姑假道，我訪內丹殊不經。蘿月風櫺傳古錦，無令簿領困周星。
久別黄虛中忽會又別二詩道意  其二 曹勛 
蘋滿烟沙柳滿洲，綠荷風軟轉船頭。歸篷亟作恁麽去，許事肯令如是休。自有文章追洛下，莫緣譽處厭糟丘。君能坐致錢流地，行達通明十二旒。
送殿幹譙公暫歸莆田 曹勛 
暫輟京塵擾擾間，一鞭行色冒春寒。梅花細雨資能賦，野水遥山好據鞍。引道頗聞辭魏闕，覓官况可近長安。掀髯西笑歸宜早，應及莆閩荔子丹。
送錢處和知三衢 曹勛 
忠孝傳芳在一門，雙旌光動小陽春。柯山瀫水聊均逸，石室龜峰定可人。紫詔密嘗符夙夢，朱轓果見撫斯民。故家未有如公者，自致勳名侍帝宸。
和都運龍圖二首  其一 曹勛 
一時耆舊盡英游，玉節迎鑾暫少休。不以秦人視越瘠，載馳楚尾與吳頭。兩淮濃被鍾離政，一水聊縈杜若洲。行見鋒車還禁橐，已看仁化浹魚鷗。
和都運龍圖二首  其二 曹勛 
老去心情故倦游，直誠自許賦休休。清流固已久絕望，白髮只今空滿頭。軟語每思揮玉麈，尋源便欲過瓜洲。他年一棹烟江雨，有愧輕輕不下鷗。
和鄭康道二首  其一 曹勛 
絕歎當年故作癡，水邊林下欲清非。未應阮籍涂窮慣，自是王通世念微。仗節舊聞英槩偉，挂冠惜與壯心違。起予徑辦從公物，一䩫芒鞋一衲衣。
和鄭康道二首  其二 曹勛 
耕隠春江水盡頭，一廛已自鄙通侯。好辭遽作春半別，歸意欲兼天際流。我尚未栽三徑竹，君能先泛五湖舟。要來便作乘風客，莫使烟光有許愁。
和謝景英提幹 曹勛 
公家繡戶壓城垣，物采隨時入懶軒。人倚層樓風滿檻，江涵秋影月當門。賸聞薌淥羅襦麗，醉看金荷燭影昏。可但頹然信真率，亦思秀句得重論。
和穩上座 曹勛 
與公緇素兩無成，世路低回窘墨繩。弱羽機繒懷畏避，孤根霜雪厭侵凌。未須神秀終齊雪，好囑維摩且判憑。喜讀師詩破塵坌，了如松雪拂人膺。
和楊季廓解元 曹勛 
下帷聞說盡英奇，賦就三都墨未醨。分比楚蘭同講學，文踰荆玉不遐遺。豹藏烟霧聊相與，蚌剖珠璣要及時。龍虎他年題淡墨，綠衣皂蓋看風姿。
用前韻書田間晚步 曹勛 
寓居蕭寺憇衰遲，得酒寧論濁與醨。閑裏風光常自喜，暑中人事棄如遺。一溪烟水漁鄉後，萬疊蒼山月上時。竹杖芒鞋田岸久，稻花細細歲豐姿。
用前韻贈岸老 曹勛 
年來學稼似樊遲，惟有農功每不醨。事與本心雖自適，病隨老境豈相遺。我方枕簟和雲住，公正風幡撇地時。林下相逢笑相領，一枝筇竹水雲姿。
和曾谹父光孝佳句 曹勛 
使君幽討遍禪林，名動三台殿閣清。稍賦詩章回好色，坐令草木有佳聲。政須膏澤隨軒至，未礙隼旟衝雨行。爭寫雄文惟恐後，喜兼和氣滿重城。
和黄南嘉相賀 曹勛 
賊馬憑凌勢怒號，鐵衣夜挂映征袍。謹嚴甲士方超距，森索妖星絕繹騷。橫槊賦詩雖昔事，枕戈待旦敢徒勞。公詩一洗烟塵氣，媿甚橫行不鼓刀。
用錢夢弼韻送歸京口 曹勛 
吾儕此道竟須伸，抱負堂堂况不倫。每喜高才皆正論，異時公議有廷臣。落花流水方愁客，細雨輕寒不著人。且力韜鈐加强飯，未須俯首歎湮淪。
和鄭國器來自江州道中之什 曹勛 
聞道山爐一炷香，三餘常得寸心降。直須了取詩千首，始可閑期璧一雙。梅潤未能排絮帽，日陽只擬上雲窗。竚公納錫充前列，毋使遲遲出九江。
和國器因以奉勉 曹勛 
宿雲濃澹弄空明，桃李吹香雨屢經。燕識舊巢猶頡頏，枝駢新綠尚芳馨。力田須待年多黍，知病好尋參與苓。莫爲無家動鄉思，且籌傑論獻明廷。
和鮑判院見寄二首  其一 曹勛  洞庭湖
挂冠十載水雲鄉，忽奉新詩助發揚。老境不能尋汗漫，聖時欣服值虞唐。喜君均佚琳祠樂，愧我初無襪線長。它日林泉儻相覓，一蓑烟艇洞庭霜。
和鮑判院見寄二首  其二 曹勛 
當年壯志作三軍，扳馬曾同幕下賓。欲試韜鈐毘廟算，便期鷹隼出風塵。暮年歲月嗟殘景，一水波濤有故人。端謂題輿因卜築，不應佳句尚悲辛。
次韻李漢老參政重陽前游泉州東湖 曹勛 
郊亭十里繞風漪，一鑑光涵萬象微。勝址幾年因事廢，遺芳今日識公歸。鳳山前直供晨翠，鯨海旁連漲夕暉。少並江湖魚釣樂，綠蓑青笠鱖魚肥。
用李參政韻并錄寄舟峰師四首  其一 曹勛 
峙玉層氷瑩肺肝，秉鈞風節素巖巖。交河諭旨師無戰，榆塞宣恩俗舊銜。成算已功休大樹，洞章詠志發幐緘。斯篇疾讀林宗意，快甚長風破浪帆。
用李參政韻并錄寄舟峰師四首  其二 曹勛 
世間群盜膾人肝，避地方圖水石巖。客有綠林嗟路阻，書無黄耳欲何銜。雨推溪柳金方重，春入江梅玉半緘。永念陸趨今弗獲，垂雲安得倚天帆。
用李參政韻并錄寄舟峰師四首  其三 曹勛 
昔年壯氣激腸肝，錦带吳鈎鄙隠巖。喜試輕裘裁白紵，笑追落日試重銜。愁隨草色人千里，誰附文期信一緘。會待腥膻掃巢穴，舳艫北首掛征帆。
用李參政韻并錄寄舟峰師四首  其四 曹勛 
海色琉璃照我肝，何疑飛電掣晴巖。山留畫鷁風從怒，珠炯翔龍夜亦銜。蓮社經徒能摘句，玉川茶興自開緘。從來筏喻今饒益，杯渡須知鄙鐵帆。
用徐諫議韻上謝參政 曹勛 
名傳蔡國冠儒林，二百年來慶澤深。同德允爲賢相法，醉經端向古人尋。稍提闕里西河意，盡掃桑間濮上音。行聽雨濛歌迅召，不應衮繡有遐心。力辭大政勳方著，均佚琳宮道益深。北闕嘉猷常簡在，東山春色寄幽尋。半言夙契三乘偈，一噫何妨萬竅音。賤子摳衣陪下士，天游六鑿已無心。
贈丘執禮 曹勛 
北客南來塵土甚，沿沂正欲泳清深。舟行雲駛方求問，鶴怨猿驚不可尋。縫掖頗聞臨泮水，滄浪應許聽挐音。果容請問期先報，太歲何時合守心。
秋懷 曹勛 
胡騎連年頗內侵，胡塵漠漠翳高深。何當固趙如頗牧，遂佐興宛破邑尋。尚想鼓旂延大敵，要須風鶴有餘音。秋高馬健予方病，只有丹楓可照心。
約桑守公肅同還剡中 曹勛 
生理空疏坐久閑，聊隨雲影下吳山。驅馳斗粟應憐我，勉强人情亦厚顔。濁酒淳漓元不較，梅花的皪欲同攀。行行小艇撐寒碧，剡夜無妨共載還。
張叔廣索近詩輒爲短韻 曹勛 
咫尺高齋未一嬉，病身坐苦廢巫醫。但能料理扶衰藥，豈復狂吟亂道詩。秋熱正隨殘暑熾，新凉如與故人期。唯應共此江蟾白，萬頃風漪月上時。
休致後效樂天體 曹勛 
從來受性豈其天，遇物常隨處處緣。未病遽爲辭職去，欲歸亟引挂冠年。冒寒須放尋梅步，更窘常留買藥錢。恩許天台遂幽築，清風一棹送歸船。
和蔡瞻明知府 曹勛 
公才祇合在瀛洲，一笑何能欲枕流。日者簡書成六鑿，天其盤錯到三休。欄干靜倚江濤闊，舟楫冷摇煙雨秋。大手家風傳相業，高情莫易攪清愁。
用前韻言歸 曹勛 
梅風欲轉白蘋洲，一笑忘懷接勝流。公已吉祥求止止，我方奔走覓休休。故山應有猿鶴怨，壯節但隨蒲柳秋。薦讀公詩固三歎，從今可但破牢愁。
和張直講 曹勛 
老境從遠事事慵，却尋幽剎寄年豐。本無虛舍能回暑，頼有疏篁可致風。臭腐固嘗忘物化，簞瓢寧復較天窮。向來習氣端如故，經醉猶能間一中。
和楚守于伯達 曹勛 
平生聞說于門貴，遠業傳家見此賢。妙譽逐風來不竟，美才製錦諒隨緣。一言悟主君須得，百巧成窮我可憐。坐想臨平山下路，小舟如葉月如川。
和台州衛倅 曹勛 
昔日連牆事可嘉，固應屢見雪中花。稍收帢幘山房景，欲學孤山處士家。把酒要陪高士醉，臨風未覺此心遐。銷閑只與山爲伴，坐數比鄰再及瓜。
和黄虛中韻二首  其一 曹勛 
昔時意氣控雲霄，老矣方能造治朝。一日暫違文石陛，十年空採越山樵。歌傳楚些聊供醉，鬢點吳霜未肯銷。三歎公詩話京洛，起予鄉思欲扶摇。
和黄虛中韻二首  其二 曹勛 
喜見丰姿眼倍明，從來事事勝公榮。相望震澤三江水，便隔秦關萬里情。連茹搢紳遊北闕，如公文采似東京。舉觴喜共留春住，爲讀新詩一座傾。
和元介之 曹勛 
五年相別改形容，又向潮陽識颶風。蕭散喜君真有道，驅馳如我久無功。一鳴遂墮塵埃裏，九死餘生患難中。弔影自憐仍自放，鈍根不復就磨礱。
和王有道二首  其一 曹勛 
客裏羈情厭九遷，相逢頼有故人賢。見貽勞苦平生句，如誦中和樂職篇。江左風流從昔著，日邊事業向來傳。祇應好語盈編簡，併待秋風送錦箋。
和王有道二首  其二 曹勛 
泉南幕府峻華遷，不涉銓曹已自賢。悟物頗聞纔半偈，受知顧豈待三篇。青連山頂行行去，香度蓮腮細細傳。郊外高情想夷曠，詩成無惜襞雲箋。
和英書記二首  其一 曹勛 
本期雅奉水雲心，况有伽陀冠二林。海蚌得來珠莫剖，荆山鑿處玉難尋。翛翛真隠漸方丈，曳曳閑雲渺故岑。回首瑞峰空在望，只容俯首聽挐音。
和英書記二首  其二 曹勛 
向來衰病倦年華，坐卧頹然靜不譁。只擬閑時忘往事，了無好語繼餘霞。屢哦物表雲箋句，一掃空中睡眼花。每到思豐如奉誨，結茅喜近梵王家。
和陳朝議見寄二首  其一 曹勛 
念公事業未能歸，莫厭京塵化客衣。游子固聞懷楚玉，垂堂應每倚荆扉。仲舒正爾宜投策，丘嫂從渠不下機。他日秋風鵰鶚便，雍容車騎更光暉。
和陳朝議見寄二首  其二 曹勛 
老我驅馳未得歸，山中空掛薜蘿衣。三台勝地松連菊，五畝幽居竹映扉。黄卷青燈真我事，鱸魚白酒亦天機。騷人往往秋多感，莫向登臨歎落暉。
和葉徵君見寄二首  其一 曹勛 
誠心接物定吾曹，藹藹風期意甚高。每謂交梨同火棗，何殊兔角與龜毛。道真不契君宜問，來日無多我豈逃。但喜夔龍今迅召，東風連日雨如膏。
和葉徵君見寄二首  其二 曹勛 
庵扉深向白雲隈，塵外朋游首重回。三疊琴心融內景，一窗宴坐藴真胎。雨催芝朮依微綠，花發菖蒲積漸開。寄語道人端有待，莫留水榭與風臺。
和李判院見寄 曹勛 
光景飛馳疾去波，別來秋色換春和。真鉛未有三花驗，歲籥虛嗟十載過。詩句驚人增感發，水雲留處恐蹉跎。荆山鑿透應多玉，分與貧儒奈老何。
和人見寄 曹勛 
客裏相逢樂可涯，坐來三見換年華。喜君舞綵庭趨鯉，愧我驚鴻跡在沙。白眼故應聊溷俗，青氈當亦謹傳家。他時竚看趨三接，大對行應罄五車。
和高路分見贈二首  其一 曹勛 
行年以禮古猶今，况已華顛雪滿簪。五子政須俱治産，兩疏寧復較揮金。稍攄雲水安閑計，得展江湖漫浪心。一笑相逢慰岑寂，更煩擊節發清吟。
和高路分見贈二首  其二 曹勛 
照世名流玉與清，公家勳業有繁纓。格言追古如陶令，妙句鏘金謝子卿。卜築靚深均里閈，山林佳絕得天成。兩篇奇語難修報，褒借飄飄愧此生。
和虛中見贈二首  其一 曹勛 
珊瑚明月墮微茫，春入燈花暖夜缸。但閲璵璠來棐几，頗慚心跡倦芸窗。雲間舊是賢者隠，江夏久無清譽雙。拭目須君上霄漢，且將韻語伴澄江。
和虛中見贈二首  其二 曹勛 
銷沈壯氣已無餘，尚有牀頭數卷書。再命豈宜居舊物，三乘只合樂真如。脩門喜見平生友，窮巷何堪長者車。顧我久尋方外侶，按摩頗欲獻呵噓。
和虛中所惠佳什 曹勛 
君家妙譽自無雙，每肯區區問禮忙。頷下老髯仍不白，顔間喜氣已微黄。力扶雅道新章句，藹有雄文古戰場。一夕詩來增浩歎，更和秋雨聽浪浪。
和癯翁見貽 曹勛 
會面殊稀各一方，真成笑語隔炎凉。不知九月露華白，但見一庭花蘂黄。客路倦懷常落莫，故園歸夢幾微茫。何時到得嬉堂上，賸看黄山煙水鄉。
和張凝神見貽 曹勛 
奉引歸來春晚時，扁舟便欲訪天隨。都忘舊學塵埃滿，頓覺新年氣宇衰。遽有恩榮騰紫詔，了無功業立彤墀。先生妙句煩褒借，一夕光涵月不虧。
和陳御带見貽 曹勛 
漢室文章遠業成，斗南英氣爲時生。新兼带插嚴天仗，夙展韜鈐衛帝營。四塞羌戎知號令，五軍貔虎畏威名。中興方倚軍容振，功業行看衮繡榮。
和陳南仲郎中見貽 曹勛 
潁川先生氣佳哉，軟語款細懷抱開。萬言倚馬有餘味，一室掃地無纖埃。懸知得句先鉢韻，便覺北南瞻斗魁。向來小駐奔電馬，始今須遂良史才。
和蘇養直見貽二首  其一 曹勛 
投閑久去大明宮，鐘鼎山林興已同。但得眠雲仍釣水，不妨抹月與批風。頗能植杖閑爲圃，尚欲臨文學送窮。煩子遠來忘趼足，問言今作白頭翁。
和蘇養直見貽二首  其二 曹勛 
羅浮真隠下珠宮，一粒丹砂魏武同。豈但脩齡還稚齒，因知韻語盡仙風。潛真已信人非遠，拔宅懸知理可窮。分我刀圭他日事，紅塵先拜紫髯翁。
和王應夫見貽六首  其一 曹勛 
冥心艱苦走南隅，每讀清言意已攄。竹簡固嘗窺遠業，山陰何止識遺書。雲間未省三年別，海上今欣一笑初。乘興此來傳句法，頗容求益董梧鋤。
和王應夫見貽六首  其二 曹勛 
平生政不悟三隅，漸老涂窮志莫攄。行路又迎新曆日，寓懷頼有舊圖書。逢時意可情猶在，多病心闌事昧初。流落此生何處是，欲從老圃學犁鋤。
和王應夫見貽六首  其三 曹勛 
聯事當年在海隅，再遵南尾笑言攄。尚懷擁鼻胡牀語，每寄論心尺素書。松籟舞風鷹隼後，蒲團附火雪霜初。應憐別久愈無味，茅塞如今擬荷鋤。
和王應夫見貽六首  其四 曹勛 
大方今始識無隅，明月珊瑚袖手攄。愧甚許提圯上履，喜於親授活人書。風神峙玉藏純白，議論昂霄到古初。內顧斐然知不稱，祇宜歸隠自扶鋤。
和王應夫見貽六首  其五 曹勛 
開緘韻語起廉隅，坐使心胸百想攄。公比士元方展驥，我如毛穎不中書。燭摇冷暈人方寂，犬吠寒雲月上初。北首故關山萬疊，幾時艱棘一誅鋤。
和王應夫見貽六首  其六 曹勛 
曉程寒水散城隅，款段徐行得自攄。天外好山宜日襯，風前老柳半蟲書。賡詩已玷清新後，扣戶仍煩剝啄初。忙似老農無住著，看人倉庾亟持鋤。
用前韻贈張正仲朝散二首  其一 曹勛 
郎官出宰鎮方隅，聊試牛刀意未攄。不特持平爭結友，要知博物有成書。不驚雉羽桑陰靜，一洗蠻烟霽景初。恨識羽山眉宇晚，徒聞嘉惠及耕鋤。
用前韻贈張正仲朝散二首  其二 曹勛 
朅來仰止德之隅，頗欲徜徉遂所攄。倚杖未忘千里恨，飛鴻爲作一行書。喜君燕寢凝香暇，念我哀涂稅駕初。湖海不除豪舉想，尚容訪古問槐鋤。
和曾竑父見招 曹勛 
使君邀我避炎蒸，好句先馳識故情。長日流金雖可畏，小槽釀玉得同傾。耡荒喜已親三徑，作吏誰能更一行。且與詩翁頻嘯詠，箇中佳處絕將迎。
和李判院宿松隠見貽 曹勛 
未論琢句比玄暉，餘事猶思學退之。數畝園荒松菊在，一生心有水雲知。時平豈暇尋三窟，事際何能出六奇。幸有松篁隠幽築，所欣鶴馭到時時。
和錢大參題松隠明秀堂韻 曹勛 
溪聲山色助清豪，小葺蘅茅望玉霄。蓮社粗能追惠遠，虎頭寧復愧班超。有池清淺方儲水，厥木扶疏豈待高。甚辱品題嗟老矣，而今不夢紫宸朝。
和賀參政與應宣教詩應居與墳廬相近 曹勛 
庵外山高水不窮，庵中道德與時隆。豈圖寶所千峰靜，得奉清言一笑同。幽築禪扉俱不遠，水光蘿月冷相通。它年更約稽山老，共棹西溪十里風。
和謝參政卜宅 曹勛 
數篇隃寄梵王宮，玉立高寒並兩峯。亹亹詩章煩護惜，時時情話憶過從。雪殘蒼嶺野雲暗，花著疏梅春意濃。它日庵居定相奉，半山松竹更誰容。
和曾守祈雪二首  其一 曹勛 
怪來六幕了無風，虛室光摇表裏同。端木已飛花委積，老蟾應借色朦朧。忍寒須放兒輩喜，清賞莫令樽酒空。想得明朝呼舞處，森嚴冠珮大廷中。
和曾守祈雪二首  其二 曹勛 
天其或使不輕飛，有待隨軒故作遲。風靜圓虛纔半夜，雪隨精意若前期。影藏寂寂沙頭鷺，寒入青青壠首岐。千里歡謠歸太守，邦人固已播聲詩。
和曾守洪倅喜雪 曹勛 
不知時雪覆雲沙，但怪虛窗木影斜。入竹不妨聽窸窣，映空寧復問津涯。盃深喜近圍爐火，香冷誰尋小樹花。語到蓬仙煩寄我，固應黄竹屬詩家。
和曾守出後房麗人 曹勛 
方慚虛薄預時流，仍見娉婷恰上頭。檀口細能哦赤壁，羊醅喜爲沃清愁。當軒妙有眉宇秀，列屋尚誰庭院幽。頗恨夜深人已醉，翔然翠袂挽無由。
和曾守東郊賞梅兼送范子芬 曹勛 
溪曲山橫動曉光，天開玉雪照崇岡。不妨花陌依微雨，爲洗春風澹薄粧。送別休歌河滿子，相思留待返魂香。坐中客已無腸斷，何况離聲更抑揚。
和張正仲朝散 曹勛 
萬里關河雪正霜，自憐跣履苦奔忙。宦情久欲休言責，世態何能學坐忘。頼有新詩排困躓，未忘濁酒發清狂。得公韻語袪煩甚，亟揖筠風續報章。
和鮑仲山賦靈巖寺 曹勛  长江
十年塵土換華顛，一踏山根覺渙然。下界長江朝勝地，上方大士隠非煙。覽輝已見翔威鳳，倚仗何堪照細泉。暫得詮心適佳處，試拋馬箠問枯禪。
和石及甫惠蔓菁子 曹勛 
初疑堅固出毫端，漸認芳香實滿盤。功已充盈過膏沐，擷應璀璨掬寒酸。煩君玉粒炊圓碧，助我神庭並渥丹。復似嬰兒當有漸，爲增杞菊副朝餐。
和人題倚江亭 曹勛 
老去求閑計已疎，若尋多事即荆舒。孤高簡澹爲三益，淳白清凉共一虛。有意烟雲供眼界，無心鳥雀下庭除。茲亭未足爲依泊，自是山中有舊廬。
再和呈李提舉 曹勛 
僑寓江城意豈疎，得親仙李似南舒。高門带珮昭寰宇，一代勳庸切太虛。相業自應求的子，老成宜復被親除。中興文物須名世，會見金珂下直廬。
和人荔子 曹勛 
冥冥細雨不霑梅，喜熟筠籠荔子來。滿眼驪山當日意，十年閩嶺此時杯。色香豈謂撩禪悅，甘旨隃知並老萊。伏讀佳章輙賡唱，敢將瓦礫擬瓊瑰。
和紹興次子所寄詩 曹勛 
連旬零雨暑猶强，未信人間八月凉。甕裏麴生初泛蟻，壺中桂子並尋芳。斑衣未遂蘭玉集，吾子少留雲水鄉。門戶喜猶家法在，詩情輙莫似王陽。
和次子積雨損紅木犀 曹勛 
應向西瑶立赤墀，鮮雲仍带綠烟宜。要先籬菊三秋艷，不放蟾華一點窺。頗訝夙宵凉雨疾，頓思晨發曉光披。騷人豪舉經年意，絕歎丰姿積漸吹。
和人惠詩二首  其一 曹勛 
憂患心知振古稀，北征讀盡少陵詩。孰能狡兔謀三穴，且願鷦鷯寄一枝。出隴麥苗憂客念，摇風柳色動春辭。與公共作詩魔役，不害閑中故作癡。
和人惠詩二首  其二 曹勛 
從來五技已成窮，顧我方今五技中。治絮不能防暴冷，擁爐聊復借微烘。懷鄉固與我同志，浮膽懸知酒有功。待約盃盤尋一醉，醉來寧復問凶豐。
再答前韻二首  其一 曹勛 
不裘而暖得橫披，絕叫西崑不復詩。聳入山容成紫障，暖回玉糝綴繁枝。從知公有青雲士，聊欲文成黄絹辭。但得錦囊風月在，胸中佳處未妨癡。
再答前韻二首  其二 曹勛 
客居索寞厭天窮，撫事無能笑語中。破睡好茶盈碗白，曝簷晴日半簾烘。向來切己連丁禍，政以臨民獲罔功。頼有破除餘習在，后山端欲扣南豊。
老景逢春每多留賞子美所謂老去願春遲子忱雅知其况以佳句見貽信筆爲答 曹勛 
吾儔春味等閑情，識我幽花種繞亭。雲带竹光天外碧，風回松吹夢中醒。樽罍湛綠邀芳景，紅翠收香拂夜屏。歸傍清池留未足，更看涵泳一天星。
答趙周卿 曹勛 
柴扃小隠二林間，德有鄰兮跡遂安。天派發源公雋秀，客情催老我蹣跚。松留日脚秋烟薄，塔響風鑾夜月寒。頗喜笑談皆自在，兵戈聚首蓋良難。
和英上人見寄 曹勛 
華鯨吼雨曉聲長，詩罷蕭閑百步廊。倚暖花梢清有思，傲霜菊蘂冷猶香。好閑懶瓚聊煨芋，不病維摩尚倚牀。滿眼雲山應自足，笑渠門外馬蹄忙。
奉答國器見貽二首  其一 曹勛 
連朝好語見勤渠，得失從來要一如。公但忘情分定事，天教更讀未看書。柳藏窈窕金千縷，月在西南玉一梳。倚熟何妨駐行李，神仙亦復喜樓居。
奉答國器見貽二首  其二 曹勛 
光焰方期萬丈長，壯心肯以醉爲鄉。功名莫與平泉李，志業須還鐵硯桑。待價自應聊隠默，逢年安得更韜藏。翩翩賸讀春風句，兩目增明膽亦張。
雙溪雲老寄示佳句及新茶用來韻爲謝 曹勛 
老去光陰不問春，只思麋鹿與爲羣。每求書附風前雁，便想山深日暮雲。鉛槧塵勞應念我，詩章棋局久思君。新茶仍副清新句，碌碌粗官愧少文。
王元龍惠新製輒依末後耘田韻敘謝 曹勛 
雕章琢句茂家聲，如閲龍跳讀快晴。秀韻凌虛天外立，春熙及物坐中生。只應翳鳳游八極，但覺儀韶聞九成。願看浯溪擅文學，要收功業付耆英。
新歲雪示兒輩二首  其一 曹勛 
改歲晴和兩月慳，雨聲兼閏濕長安。江梅已挾春風嫩，朔雪猶飛臘月寒。老境亟尋篝火暖，此懷不放酒瓶乾。珠幢玉蘂明心目，寫入清吟異日看。
新歲雪示兒輩二首  其二 曹勛 
政恐東臯穡事慳，曉霞擁日作平安。禽聲便與和風暖，梅影潛摇碧砌寒。幽谷定遷鶑囀巧，芳郊滋喜燕泥乾。吾君勤儉寬宵旰，富入倉箱億兆看。
老拙觀諸公及兒輩和篇差以自慰再和前韻 曹勛 
濃陰冞月作春慳，茲夕栖巢鵲不安。淅瀝潛回連夜雨，繽紛遽作勒花寒。色迷梅徑香非遠，聲抑琴絲潤未乾。西北高樓臨縹緲，海山羣玉得重看。
鄭吏部有詩謂未當作壽穴和其韻 曹勛 
子真高韻屢裁詩，不得同行暫語離。春色正如重醖酒，好花尚有最繁枝。老翁只喜先安穴，壽數何能更問眉。冒熱歸來便如夢，何堪塵土混幽思。
謝楊監丞雪中送羊羔酒 曹勛 
朝回六出勢飛浮，歷亂初看積瓦溝。漫以郢人歌白雪，曲煩從事到青州。因知洗吻羊肪滑，可但傾腸鼠腹休。紙帳熏爐今已矣，解嘲得免繼前修。
謝錢處和惠燕坐搘頤蓮 曹勛 
不倚蒲團有妙機，搘頤真可助癡兒。輟君拄頰看山用，拯我垂頭欲睡時。燕坐巧能留蝶夢，吟髭聊復寄蓮枝。從今寧有靈龜歎，一枕跏趺總不知。
臘日謝仰上人惠蘭 曹勛 
未覺光風轉朔雲，深窗乍見意增新。欲先楚客傳清些，未放江梅占早春。自許幽香傳窈窕，更煩白足下嶙峋。爲君抖擻煩襟看，要是都無一點塵。
謝衛太尉送新酒 曹勛 
君家冰玉傳素風，甕頭色與冰玉同。薰人氣和喜屢接，入琖色輕看若空。梅花破蕚香澹澹，江天欲雪雲濛濛。坐客已醉復贊歎，頭不岑岑常憶公。
酬許察院 曹勛 
十載天涯客路身，不知何處是通津。華顛久已從公道，青眼遥思有故人。壯節未隨塵土變，窮愁專與歲時新。鄒枚正此游梁倦，引手毋令浪苦辛。
再酬丁尉 曹勛 
九臯仙緒豈凡門，肯顧衰翁笑語溫。槐里少留傳好句，楓宸固已奏嘉言。瀰瀰野水山連碧，嫋嫋新凉月挂昏。妙筆摛華想高興，政須檀板與清樽。
寄宋德可觀察 曹勛 
北歸一笑脫胡沙，淮海相逢五歲華。寄語欲憑滄海月，昔游空想赤城霞。遥知漢殿宜鳴玉，不謂青門尚種瓜。雖是道人心似鐵，餘情應得賦梅花。
病中寄曾使君湖上 曹勛 
露曉紅幢綠蓋明，使君千騎會耆英。笙歌遞奏連雲上，荷芰傳香拂面清。遐想雅歡均四坐，欲尋幽夢下重城。負薪獨恨窮閻卧，不得臨流預濯纓。
用前韻酬陳判官 曹勛 
刺桐花發照人明，三看薰風舞絳英。海近魚肥隨米賤，山高溪凈照人清。久聞射策先黄甲，何意棲鸞尚赤城。顧我婆娑老林下，看君事業映簪纓。
寄儲子椿 曹勛 
卓犖姑溪有隠君，當年遠識達楓宸。鑑明塵土無留跡，水凈妍媸久自真。聞道燕居求性理，固應有暇對閑人。一廛已約同藏海，他日茅齋定卜鄰。
寄陳居士 曹勛 
君住西山我住東，杖藜時復得相從。欣欣未見飄飄舉，楚楚先經面面松。仙事既無妻子累，丹罏自有鬼神供。來春麥壠青中過，待碾新茶約段公。
寄山中友 曹勛 
同朝不復舊交游，留滯行都歲兩周。落景殘霞曛夕靄，斷雲橫雨霽高秋。因仍久作歸歟計，蹭蹬端如賈客留。慚愧君恩何以報，此身江海任虛舟。
新建秘書省呈李秘監 曹勛 
道山賢範久摧藏，聖德重興接耿光。招隠稍來周俊造，紬書行見漢文章。挂簷玉榜昭新渥，插架芸籤識舊香。喜見諸儒在天祿，嘉謨應欲贊時康。
懷歸呈同官 曹勛 
老去光陰易變遷，佳時常在淚痕邊。一寒休待綈袍惠，二頃須資負郭田。邀客預留醅下酒，憑欄閑數渡頭船。此身更待烟蘿去，放盡天游只醉眠。
小園午集坐間呈處和瞻明諸友 曹勛 
共向花時笑語頻，不須七七倩花神。中郎棋戰投機捷，閣老詩壇著語新。暖景遲遲鶑喚友，落英寂寂草成茵。牡丹芍藥開非晚，更約同游浩蕩春。
再乞休致未遂得二詩呈之奇鄉友  其一 曹勛 
晚歲歸心豈易收，挂冠已去復淹留。東方曼倩多奇節，司馬相如故倦游。牀上詩書供一笑，山中松桂入清愁。兒童怪我經春病，此意還能掩得不。
再乞休致未遂得二詩呈之奇鄉友  其二 曹勛 
錄錄雖能早致身，中年東海與西秦。只宜桐柏山中老，不是麒麟閣上人。故病未休新病起，黑頭應笑白頭新。天公早賜還山詔，懷抱紛紛倦俗塵。
懷趙希元 曹勛 
久懷宣殿浮山老，句滿東南著老成。一笑忘言尋小隠，十年去國得雙清。別來體力兼人健，喜甚詩書滿意評。天子中興求讜論，故應啟沃慰平生。
戲簡錢處和 曹勛 
聞道維摩棐几前，花隨寶女下雲天。合歡带緩新粧薄，燕子樓深晚色鮮。想得瓊枝宜夜夜，只應璧月共娟娟。何時遂預平生友，與出湘雲伴錦筵。
榮侍郎暫寓張園小詩寄懷 曹勛 
家來三樂益芬芳，不愛華堂借草堂。每聽鳴騶傳陋巷，便知寶勒下明光。炊烟茶潤兼旁舍，蘿月松風同一岡。錦瑟似聞方醉卧，西樓橫玉助新凉。
僕至赤城英侍者見訪好語瀾翻喜以成詩 曹勛 
閑中忙事厭營營，款段揚鞭訪赤城。問法未經雙澗路，彌天先見萬年英。繁陰成幄暑風薄，好草傳香朝雨晴。杖屨何妨留一宿，松間語舊有餘清。
妙喜遷化悲而成詩 曹勛 
戎燼多艱道不傳，師能橫豎說無邊。清湘去後人思殺，破衲歸來帝所憐。雙桱遽埋無盡藏，諸方應舞野狐禪。傷心明月堂中影，只作霜華處處圓。
余比出疆以茶遺館伴乃云茶皆中等此間於高麗界上置茶凡二十八九緡可得一胯皆上品也予力辯所自來謂所遺皆御前絕品他日相與烹試果居其次傷爲猾夷所誚因得一詩 曹勛 
年來建茗甚紛紜，官焙私園總混真。圓璧方圭青箬嫩，絳苞黄角綵題均。未論潔白衷腸事，只貢膏油首面新。世乏君謨與桑苧，翻令衡鑑入殊鄰。
用秦公贈李次仲韻呈次仲三首  其一 曹勛 
命本先須植日華，抽添氣液了無差。融融瑪瑙升神室，曲曲琅玕煥綵霞。樞轄工夫儲太漠，至人妙理寓甘瓜。陽源昭徹參同處，試與三家作一家。
用秦公贈李次仲韻呈次仲三首  其二 曹勛 
欲求玄牝藴清華，莫放朝昏子午差。收得五華滋湛露，自應雙鶴下青霞。頗聞北海終棲火，莫向東陵只種瓜。它日黄庭留黍米，遨遊海嶽未須家。
用秦公贈李次仲韻呈次仲三首  其三 曹勛 
靈明獨耀駐年華，九任玄歸有等差。帝一澄明藏水火，崑丘凝結粲雲霞。金精盛處須尋兔，火棗成時要似瓜。識得神仙木中子，丹腴願及小生家。
陪宣撫置酒南樓 曹勛 
遠業嘗輕萬戶侯，今陪笑語庾公樓。聲空冀北一曲妙，木落淮南千里秋。酒興勇隨高意上，月華影入大江流。主人爲客留清境，銷盡牢愁與客愁。
游惠山 曹勛 
舊約溪山拄瘦筇，踏雲漸聽短長鐘。山腰古佛閟金殿，石眼細泉噴玉龍。欲濯泠泠終日水，且臨楚楚一庭松。知公弭節期游勝，看取詩來阮仲容。
過鄭吏部水閣 曹勛 
九夏銷煩日正長，沉沉虛閣枕橫塘。更無塵土侵衣裓，只有荷花度晚香。一道清泉供枕潄，千章古木進風凉。相從時得游佳處，何必持盃玉色光。
過處和賞荼䕷 曹勛 
泛舟憑檻在蓬瀛，一醉心期任此生。滿腹本來同偃鼠，吸川遂欲比長鯨。歸來尚带荼䕷露，夢想猶聞珮玉聲。醉後狂歌能恕否，如今五日未全醒。
處和有詩欲過小圃 曹勛 
小園花木暖成圍，况復軒窗倚翠微。一檻海棠雲錦展，四邊山色曉烟飛。春風爛熳何妨醉，濁酒淋漓任滿衣。甚喜鳴珂肯相訪，濟川暫艤綠苔磯。
思歸天台 曹勛 
山中小築枕溪流，却踏紅塵笑拙謀。鬢點吳霜今已老，兒皆楚語祇堪愁。猿驚鶴怨事偶爾，燕語鶑啼春罷休。每與兒曹話歸計，一簾清夢繞滄洲。
閑居泉州 曹勛 
平世功名不可期，羝羊自恨觸藩籬。勞生漫弭衆人謗，雖死肯辜天下知。勸進偶能回漠北，輸忠猶憶佐邊陲。秋風一夜翻庭綠，曉看髭髯半作絲。
黄灣書事時虜人犯淮 曹勛 
海邊鼓角動星辰，我復驅貧近海濱。强對溪山方袖手，不堪梅柳已驚春。新元北客愁邊淚，故國西郊日暮塵。誰與高寒伴幽獨，雪聲清夢入霜筠。
出關 曹勛 
筍輿清曉出都門，便喜松聲到處聞。可但佳游今止止，試尋舊友只紛紛。卑棲故傳吳楚語，高意自同鸞鶴羣。且樂退身無罣礙，滿襟塵土逐春雲。
天台宰祈雨有感 曹勛 
炎風踰月熾穹蒼，稼穡如雲已變黄。令尹爲民躬血懇，神龍奮雨破驕陽。高低禾穎芃芃秀，壠畝風回細細香。自爾屢豐應課最，西成先可賀倉箱。
次子自越來見省 曹勛 
江分吳越寄寒溫，頼有飛鴻旦夕聞。作別半年常入夢，相望百里歎離羣。庭萱雪已侵寒綠，梅萼春回耿暮雲。喜汝暫歸俱慰悅，老懷無復更紛紛。
無錫得次子詩促歸 曹勛 
老大心情不外求，得閑歡喜且閑休。每思塵土年華老，欲接神仙汗漫游。三月不知春爛熳，五旬却值雨飛浮。催歸又誦吾兒句，便且呼童上小舟。
山中 曹勛 
告老吾君得挂冠，交親猶肯問平安。連天秋色雁已過，滿檻竹聲風逗寒。對客杯盤心共醉，催人節物歲將闌。但知適意山林去，不覺山頭行路難。
松隠坐上寄錢大參 曹勛 
閑裏光陰不記名，曲勤宏度訪公榮。五雲洒翰情文厚，九節浮香琖色輕。寶箑含風清致爽，綵絲縈臂眼增明。團欒每得佳時醉，却恐宣麻下帝城。
戊子正月廿一日雪及半尺 曹勛 
晚訝爭鳴白項鴉，梅風隨夜冷窗紗。忽驚寒透多年被，不儗潜飛六出花。歷亂已應藏月桂，糢糊無處認山茶。朝來多怪尋芳客，都向東風賣酒家。
初見梅有作 曹勛 
至後微和入燒痕，烟稍寄我嶺頭新。尚無紅糝離離意，已覺清姿苒苒春。未暇儗爲烏有賦，絕勝遂詠墜樓人。夜寒翠袖臨明月，且影橫斜上醉巾。
清明書事 曹勛 
老來不復較三餘，只養恬愉守故居。新火又逢寒食節，故人誰寄一行書。隨人只得身康健，寓物須煩酒破除。賸讀佳章正憑檻，海棠花上雨疏疏。
寒食有感 曹勛 
輦下相知把酒稀，更逢寒食淚霑衣。五漿道路何嘗饋，三徑荒蕪未得歸。春事沉沈寒慘慘，暮烟漠漠雨微微。杏花零落春還半，空看簾間燕子飛。
春晚即事 曹勛 
化國舒長日正遲，漫天風柳綠成姿。高低蝴蝶尚春色，零落荼䕷猶晚枝。倦思有餘時種竹，老懷無著强賡詩。人人一覺是非夢，但得百年猶此時。
晚春書事 曹勛 
東風苒苒又將歸，甚叵飛花不戀枝。半夜雨驚殘夢破，一春愁是落花時。暖梢裊裊青歸柳，輕浪痕痕綠滿池。惟有小欄藏秀色，數枝芍藥殿春遲。
風雨驚春 曹勛 
一年春事急如流，每被顛風斷送休。錦瑟華筵常漫度，杏園景物只供愁。須知勝踐何曾闕，自是青春不少留。遍倚欄干望歸路，落花飛絮思悠悠。
連雨有感 曹勛 
連雨霏霏作曉陰，倚欄不復見遥岑。已疏日上三竿報，只聽風隨十日霖。枝上綻梅肥自墜，庭中新綠色逾深。田苗漲水橫斜卧，甚憫爲農種植心。
扇車 曹勛 
良工巧製鮑魚形，短架圓機扇比名。十幅懷箱塵不到，一輪因力羽猶輕。輾回劇暑軒楹去，載得長風枕簟清。失喜門邊須茗客，隔籬悞作碾時聲。
初冬日懷先壟 曹勛 
中原金鼓未全衰，拜掃逢時淚滿衣。丘壠蕭條應蔓草，松楸寂歷想斜暉。殘骸漫向天南住，鄉思空隨雁北飛。海上傷心一巵酒，夢魂先已酹重闈。
閑過小圃督治冬蔬 曹勛 
山園乘興便忘歸，習靜關情萬事非。落葉翻江垂露網，小梅藏白倚苔磯。等看朔雪連雲密，數得棲鴉幾陣飛。台岳久慚猿鶴怨，水雲三合寸心違。
辛卯題壁 曹勛 
中原陷賊百城沒，龍馭天旋守一江。恢復未逾衣带水，功名慚有碧油幢。痛無雁信來沙漠，愁覺梅風到夜窗。朔吹攪雲心慷慨，拊牀未易寸心降。
病起有感 曹勛 
老去心情在一廛，是中憂樂稱華顛。因知不悞三三句，空近偷安九九年。生死去來渾付夢，火風煎迫諒非堅。第知一裰安排了，任我朝昏且信緣。
漫成 曹勛 
年來老懶絕緘縢，陋巷甘貧得未曾。秋枕厭聞中夕雨，夜窗且對短檠燈。念隨壯志銷沈盡，愁與寒更爛熳增。却憶當年水雲侶，枯禪閑倚一枝藤。
台城雜詩七首  其一 曹勛 
卜築城隅久罷休，數椽忽得水西頭。四圍竹色繚寒碧，一徑杉風留素秋。門外水天分棐几，天邊桂子入簾鈎。指蹤盡得神仙客，更乞佳名爲榜不。
台城雜詩七首  其二 曹勛 
老境光陰怯雨霜，怕寒窒隙似猜防。養生飽悟風中燭，卜宅閑尋肘後方。明世漁樵終混迹，故山猿鶴怨循牆。天台肯約它年隠，半嶺松風殷夜牀。
台城雜詩七首  其三 曹勛 
長歌山水五風霜，翠竹青松是巨防。每謂肉身求浄觀，猶勝飯袋繞諸方。因風老葉閑粘網，久雨新苔巧占牆。何以待賓餘舊貫，一香一飯一胡牀。
台城雜詩七首  其四 曹勛 
向來小築久鋤荒，更覺閑中日月長。山脚孤烟迷市井，岡頭斜照下牛羊。乘槎未喜閑侵漢，騎鶴何求再上揚。簡寂新詩清有素，雨隨擊節助浪浪。
台城雜詩七首  其五 曹勛 
歸涂只欲自治荒，久習田間興益長。插稻方能騎秧馬，觸藩遽復歎羝羊。乍爲事奪愧俯仰，却得公來時舉揚。更待凉風下天末，醉看墨妙寫淋浪。
台城雜詩七首  其六 曹勛 
雨後秋風十日陰，羅衣初覺曉寒侵。清愁强欲親歡伯，瘦骨何能舉聚針。碧玉麗詞殘照晚，青樓秀色暮雲深。中郎好句傳茅屋，端比逃虛喜足音。
台城雜詩七首  其七 曹勛 
金柔火老轉清商，已近蟾華冉冉光。尚有微雲遺暑濕，不妨森木作新凉。壺中自有洞天闊，物外每同春日長。願得身藏箕斗內，白蘋紅蓼水雲鄉。
和孫倅見貽八首  其一 曹勛 
十篇妙唱賁幽光，秀韻凌虛桂影凉。玉牒秩宗徽譽著，銀鈎揮翰麝煤香。風兼遠水痕成理，月入霜筠影自長。銅雀春深知有以，典刑終合問孫郎。
和孫倅見貽八首  其二 曹勛 
春光過似不春光，自念曾無作法凉。鞍馬固先均臭味，薰蕕安得更芬香。畫脂敢謂名堪惜，食欖今知味更長。珍重好辭皆發藥，頗慚宮徵顧周郎。
和孫倅見貽八首  其三 曹勛 
爝火寧知日月光，遽聞騎火犯伊凉。周宣懋建中興政，上帝潜符至治香。天欲卦爻重彖象，民知瓜瓞本綿長。商孫駕馭方經武，行見蒙衝繫夜郎。
和孫倅見貽八首  其四 曹勛 
世道艱虞太白光，風棲雨食鐵衣凉。誰歌漢月空相識，漫有山花先自香。塞上許時兵未息，水邊它日話尤長。想當清夜圓蟾白，曾欲題詩問庾郎。
和孫倅見貽八首  其五 曹勛 
强栽松竹養煙光，官舍公餘喜晚凉。習靜關情惟挾策，愛閑修供只焚香。自憐怯事如欣泰，止合摳衣扣子長。斷斷此生今已矣，擬尋艇子學漁郎。
和孫倅見貽八首  其六 曹勛 
遽頒翰墨發幽光，內顧鯫生德甚凉。已幸貳車臨海國，因知汗簡發天香。花梢擢綠蜂初靜，梅實桃青晝已長。會見紫泥傳詔札，中興事業屬清郎。
和孫倅見貽八首  其七 曹勛 
海色天容浸冷光，秋回山谷進風凉。不須悟性三關語，自有澄心一炷香。倦客棲遲歸意遠，暮林摇落晚山長。從來習氣聞風悅，慚愧如今陛楯郎。
和孫倅見貽八首  其八 曹勛 
韻語初疑擲夜光，頓驅熱惱作清凉。紫髯英槩雲仍著，藏室文華錦繡香。客况詎能論酒惡，高懷當不較龜長。與公避地均休戚，天使詩人識漫郎。
謝賜宸翰扇 曹勛 
恩從清暑殿中傳，鳳翥龍盤墨色鮮。何物老臣容拜賜，御風挾月下中天。
上元前四日宣召賞梅 曹勛 
冉冉東風春乍回，睿思宣入禁中來。忽參鼻觀清香徹，殊喜一庭都是梅。
德壽春帖子八首  其一 曹勛 
曉來簾幕捲東風，尚有春寒下綺櫳。德滿人間和氣浹，卯山宮殿瑞雲中。
德壽春帖子八首  其二 曹勛 
弄黄宮柳未齊勻，便覺風和淑景新。自是東君朝最貴，欣欣春事足頤神。
德壽春帖子八首  其三 曹勛 
捲簾康壽麗朝曦，經卷龍香晝漏遲。閑暇瑶琴成雅奏，和風吹入萬年枝。
德壽春帖子八首  其四 曹勛 
臘餘七日換年華，玉砌青萱半吐芽。竹色松聲清似玉，未須剪綵作春花。
德壽春帖子八首  其五 曹勛 
椒房懿德慶源同，環佩雍容冠六宮。粧罷朝元無一事，關雎詩咏二南風。
德壽春帖子八首  其六 曹勛 
露香欄檻已青青，梅萼驚春照坐明。天極元妃資內助，常年春首祝椿齡。
德壽春帖子八首  其七 曹勛 
向曉天中月一痕，春陽先到鳳凰門。苑中鬭草尋芳處，日日春熙奉至尊。